Duduklah Diam-Diam Di Rumah – PM

KUALA LUMPUR: Tan Sri Muhyiddin Yassin menyeru rakyat di negara ini supaya tinggal di rumah sahaja dan tidak melakukan perjalanan rentas negeri bagi menjayakan Perintah Kawalan Pergerakan yang diputuskan kerajaan.

Perdana Menteri berkata, pematuhan arahan itu dapat menghindarkan rakyat daripada jangkitan koronavirus baharu (Covid-19) sekali gus dapat membendung penularan wabak itu dan putuskan rantaian jangkitan.

Beliau berkata, inilah tujuan sebenar Perintah Kawalan Pergerakan dilaksanakan oleh kerajaan, bukan untuk membolehkan orang ramai balik ke kampung, memenuhi jemputan kenduri, membeli belah di pasar raya, bersiar-siar di taman atau bercuti di tempat peranginan.

“Bukan. Tujuannya ialah supaya saudara-saudari duduk di rumah. Stay at home and protect yourself and your family (Tinggal di rumah dan selamatkan diri serta keluarga).

“Saya sebutkan perkara ini kerana semalam ramai yang balik ke kampung. Saya lihat lebuh raya sesak dengan kenderaan menuju ke arah utara, selatan dan timur. Stesen bas juga sesak dengan orang ramai yang ingin pulang ke kampung.

“Saya ingin merayu kepada saudara-saudari. Tolonglah. Stay put where (tetap di mana anda berada). Yang ada di Kuala Lumpur, duduklah di Kuala Lumpur. Yang ada di Johor Bahru duduklah di Johor Bahru. Yang ada di Pulau Pinang, duduklah di Pulau Pinang.

“Kalau anda merancang untuk pulang ke kampung, batalkanlah dahulu niat itu. Saya minta tolong untuk tempoh dua minggu ini sahaja,” katanya dalam Perutusan Khas Covid-19, sebentar tadi.

Muhyiddin berkata, tempoh dua minggu pematuhan arahan itu penting bagi membolehkan pihak berkuasa memutuskan rangkaian penularan wabak itu yang semakin serius di negara ini.

“Kenapa? Kerana kita hendak putuskan rantaian jangkitan. We want to break the chain of infection (Kita mahu putuskan rangkaian penularan wabak). Supaya jumlah orang yang dijangkiti wabak Covid-19 ini dapat dikurangkan.

“Kenapa tempoh Perintah Kawalan Pergerakan ini selama dua minggu? Ini kerana Covid-19 mempunyai hayat inkubasi (incubation) dua minggu.

“Terdapat kes yang mana simptom hanya muncul selepas itu. Kerajaan berharap selepas habis tempoh dua minggu, mereka yang mempunyai simptom berjaya diasingkan untuk diberikan rawatan, menjadikan Malaysia bebas daripada Covid-19,” katanya.

Beliau berkata, jika dalam tempoh ini negara belum berjaya sepenuhnya menangani penularan wabak itu, kerajaan mungkin terpaksa melanjutkan tempoh Perintah Kawalan Pergerakan.

“Oleh itu, adalah penting bagi kita semua untuk mengasingkan diri dan keluarga dari terdedah kepada virus Covid-19 dengan berada di rumah.

“Prinsipnya mudah sahaja. Dalam tempoh dua minggu ini, duduklah diam-diam di rumah. Stay at home (Duduk di rumah),” katanya.


Remaja Bunuh Budak 6 Tahun Dapat Idea Dari Filem Seram

Jakarta: Seorang remaja perempuan tergamak membunuh kanak-kanak berumur enam tahun dipercayai kerana terpengaruh dengan babak ngeri dalam filem seram kegemarannya.

CNN Indonesia melaporkan suspek yang berusia 15 tahun itu membunuh budak perempuan itu di sebuah rumah dekat kawasan Sawah Besar di sini.

Ketika kejadian, suspek dilaporkan meminta bantuan mangsa untuk mengambil alat permainan yang terjatuh di dalam tab mandi.

Dia kemudian bertindak membunuhnya sebelum menyembunyikan mayat mangsa di dalam almari.

Bagaimanapun, suspek kemudian menyerah diri di Balai Polis Deerah Metro Taman Sari Jakarta Barat.

Ketika itu, dia dalam perjalanan ke sekolah.

Suspek berkata, dia tidak menyesal sebaliknya puas kerana dapat membunuh mangsa yang juga jirannya.

“Pelaku dalam keadaan sedar mengakui membunuh dan tidak menyesal tetapi puas dengan perbuatannya itu.

“Namun, siasatan lanjut perlu dijalankan dengan bantuan pakar psikiatri bagi memeriksa sama ada suspek mempunyai masalah jiwa atau sebaliknya,” kata Ketua Polis Jakarta Pusat, Komisaris Besar Heru Navianto.

Sementara itu, Ketua Polis Daerah Metro Jaya, Komisaris Besar Yusri Yunus berkata, suspek mengakui gemar menonton filem seram, salah satunya Chucky dan manakala Slender Man adalah karakter kegemarannya.

“Berdasarkan soal siasat, suspek mengakui pernah menyimpan keinginan untuk membunuh sebelum ini tetapi dipendam sehingga pada hari kejadian,” katanya.

Polis sudah mengumpul bahan bukti seperti peralatan digunakan untuk membunuh dan gambar serta catatan harian suspek bagi melengkapkan siasatan. – Agensi


Dibuang Kerja, Bekas Pramugari Cekal Usaha Perniagaan Kuih Tradisi Sabah

KOTA KINABALU: Tidak terkira berapa ramai yang terjejas sejak perintah kawalan pergerakan (PKP) dilaksanakan pada Mac, termasuklah mereka yang bekerja di sektor penerbangan.

Helen Leong Siau Phing, 20, seorang bekas pramugari Malaysia Airlines (MAS), antara mereka yang diberhentikan selepas PKP memberi tamparan hebat kepada industri itu.

Bagi Helen, apa yang diusahakan kini, demi menyara diri, jauh berbeza dengan hari-hari beliau terbang di awan biru dengan pakaian seragam MAS.

Beliau tekad mencuba nasib dengan menjual kuih hinompuka, sejenis pulut tradisional Kadazan yang dibungkus dengan daun pisang, selain mengusahakan produk kesihatan dalam talian selepas dibuang bekerja pada Ogos lalu.

“Saya tahu sesetengah orang mungkin anggap ‘tiada rezeki’ tetapi saya tak ada masalah, saya tak malu pun,” katanya kepada FMT.

“Sudah tentu sudah tak glamor macam apa saya buat dulu tapi apa nak dimalukan. Saya sebenarnya sudah biasa jual hinompuka, sejak di bangku sekolah lagi, tolong ibu buat dan hantar ke kedai-kedai. Saya sudah biasa hidup susah dan berdikari.”

Helen akui ada orang memandang rendah, namun wanita ini tak kisah sebab “saya tak perlu bandingkan diri saya dengan orang lain”.

“Semua orang cuba bertahan dan setiap kita ini ada jalan dan nasib masing-masing. Lagipun, apa salahnya jual hinompuka?” soalnya.

Bekas ratu cantik ini, bagaimanapun, akui sangat kecewa apabila mendapat tahu beliau hilang pekerjaan itu, yang disertainya selepas tamat persekolahan.

Helen berkhidmat sebagai pramugari pada 2018 selepas Malaysia Airlines memilihnya dan beberapa peserta lain dari pertandingan ratu cantik Unduk Ngadau – kemuncak Pesta Kaamatan – untuk temuduga.

Tahun itu penuh makna bagi wanita berketurunan Sino Kadazan dari Penampang ini: Beliau layak ke pusingan akhir pertandingan ratu cantik peringkat daerah dan kemudian bekerja dengan syarikat penerbangan nasional.

“Saya bersyukur atas peluang itu dan pengalaman itu memang menyeronokkan, tapi sayangnya, industri terjejas selepas PKP dilaksanakan dan saya tidak terbang bermula April lalu.

“Situasi bertambah buruk dan akhirnya saya dilepaskan pada 14 Ogos, yang kebetulan ulang tahun kelahiran saya. Boleh awak bayangkan macam mana perasaan saya waktu itu?

“Kita sudah dimaklumkan sebulan awal mengenai keputusan itu dan saya sangka saya sudah bersedia menghadapinya. Tapi bila tiba hari itu, saya betul-betul terasa dan sedikit beremosi.”

Katanya, perkara itu sudah berlalu dan anak bongsu daripada 5 beradik itu hanya memikirkan masa depan.

Helen baru-baru ini bertunang dan menolong keluarga tunangnya menjaga sebuah rumah inap di Ranau.

Beliau tekad mahu meneruskan perniagaan hinompuka sebaik sahaja pulang ke Penampang selepas kawalan perjalanan antara daerah ditarik semula.

“Saya belum pasti apa yang saya mahu buat sekarang. Saya akan tangani apa sahaja yang datang. Tapi saya rasa saya mahu terus berniaga sebab minat,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRN Sabah: Calon DAP Bertanding Guna Lambang Warisan

PETALING JAYA: Calon DAP akan bertanding pada Pilihan Raya Sabah menggunakan lambang Warisan.

Setiausaha Agung Lim Guan Eng dalam kenyataan mengumumkan perkembangan itu berkata, ia keputusan yang sukar tetapi hanya barisan yang bersatu boleh menang pilihan raya

“Demi memulihkan konsep asas bahawa ‘kuasa rakyat’ lebih besar daripada ‘wang adalah raja’, DAP memutuskan untuk menggunakan logo bersama seperti yang diminta oleh jawatankuasa negeri DAP Sabah.

“Ini adalah keputusan yang sukar bagi Jawatankuasa Eksekutif Pusat (CEC) parti,” katanya.

Beliau mengakui pertaruhan dalam arena politik terlalu tinggi dan parti itu tidak boleh kalah dalam Pilihan Raya Negeri (PRN) Sabah.

“Warisan Plus ingin memberi mesej jelas bahawa Sabah tidak menerima pengkhianatan politik dan kita menolak wakil rakyat yang boleh dibeli dengan wang,” katanya.

Warisan Plus yang diketuai ketua menteri Shafie Apdal dianggotai DAP, Upko dan PKR.

Pakatan itu dijangka mengumumkan calon bagi PRN jam 9.30 pagi esok di Pusat Konvensyen Antarabangsa Sabah.

Dewan Undangan Negeri Sabah mempunyai 73 kerusi, pertambahan sebanyak 13 lagi kerusi berbanding 60 ketika Pilihan Raya Umum Ke-14.- FMT


Majikan Didenda RM800 Ingkar PKP

TAWAU: Seorang majikan didenda RM800 selepas mengaku bersalah atas kesalahan ingkar Perintah Kawalan Pergerakan (MCO) di Mahkamah Majistret Tawau, di sini, hari ini.

Tertuduh Simon Tiong Hang King, 34, didakwa melakukan kesalahan itu di Kilometer 50 Check Point Semporna-Tawau, pada 29 Mac 2020, pukul 5.25 petang.

Berdasarkan pertuduhan, Simon ditahan ketika memandu sebuah kereta pacuan empat roda jenis Hilux dalam perjalanan dari Semporna menuju ke Tawau.

Sebaik ditahan, tertuduh dikatakan tidak berpuas hati dengan teguran berkaitan MCO, memandu kenderaannya dalam keadaan berbahaya ketika membuat pusingan U, sehingga boleh mendatangkan kecederaan kepada anggota polis bertugas.

Sehubungan itu, tertuduh didakwa melakukan kesalahan mengikut Peraturan 3(1), Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020 dan boleh dihukum di bawah Peraturan 7, Peraturan yang sama, memperuntukkan hukuman denda tidak lebih RM1,000 atau penjara tidak lebih enam bulan atau kedua-duanya jika sabit kesalahan.

Peguam Jhesseny Kang, berkata, anak guamnya yang bekerja sebagai majikan sebuah kedai di Semporna perlu ke Tawau untuk melakukan urusan perbankan dan mengeluarkan wang tunai gaji pekerja setiap hujung bulan.

Selain itu, tertuduh juga perlu membeli bekalan kedai di Tawau untuk dijual di kedainya di Semporna.

Pegawai Pendakwa Asisten Superintenden Dayang Nur Azarinawaty Ag Kachee meminta mahkamah menjatuhkan hukuman berat sebagai pengajaran kepada tertuduh dan orang agar mematuhi MCO.

Majistret Dzul Elmy Yunus kemudian menetapkan hukuman denda sebanyak RM800 atau penjara dua bulan jika tertuduh gagal menjelaskannya.

Menurut Dzul, walaupun majikan dibolehkan keluar untuk melakukan urusan kerja, tertuduh perlu menyediakan semua dokumen berkaitan bagi menyokong alasan munasabah untuk keluar dari rumah.

Dalam masa sama, Dzul menasihatkan tertuduh untuk sentiasa bertenang dalam mematuhi arahan pihak berkuasa dan tidak melakukan sebarang bentuk protes.

“Kamu perlu ingat mereka (pihak berkuasa) telah bertugas di situ mengawal MCO sejak 18 Mac lalu, justeru, adalah perlu untuk bertenang dan mematuhi arahan yang diberikan,” katanya.


Beberapa Lagi Kelonggaran SOP Akan Diumum – KJ

PUTRAJAYA, 22 April: Kerajaan akan mengumumkan beberapa lagi kelonggaran prosedur operasi standard (SOP) selaras dengan status negara yang kini dalam Fasa Peralihan ke Endemik, kata Menteri Kesihatan Khairy Jamaluddin.

“Insya-Allah dari semasa ke semasa, KKM (Kementerian Kesihatan) akan mengumumkan sedikit kelonggaran demi kelonggaran untuk kita kembali seperti normal.

“Tetapi biarlah kita lambat sedikit asalkan kita selamat dan janganlah kita mengulangi kesilapan negara lain,” katanya ketika berucap pada majlis penyerahan Projek Bangunan Tambahan Blok Baharu Institut Endokrin Hospital Putrajaya di sini hari ini.

Terdahulu, pada sidang media berasingan, Khairy ketika ditanya mengenai kelonggaran pemakaian pelitup muka di Malaysia hanya berkata: “Tunggu minggu depan.”

Beliau berkata setakat ini, kerajaan masih mewajibkan pemakaian pelitup muka bagi mencegah penularan wabak COVID-19.

Beliau berkata meskipun negara kini berada dalam Fasa Peralihan ke Endemik, masyarakat masih perlu mematuhi SOP dan langkah kesihatan awam yang ditetapkan bagi mencegah penularan COVID-19.

“Ini adalah sangat penting sebab kalau kita lihat pengurusan pandemik di Malaysia pada hari ini, kita semakin berjaya.

“Kes semakin terkawal, kemasukan ke hospital semakin menurun serta kadar kematian akibat COVID-19 dan kemasukan ke unit rawatan rapi (ICU) menurun,” katanya.

Berhubung isu MySejahtera yang dibangkitkan oleh Pengerusi Jawatankuasa Kira-Kira Wang Negara (PAC) Wong Kah Woh semalam, Khairy berkata beliau sedia dipanggil semula untuk memberi keterangan lebih lanjut kepada PAC.

“Saya tidak pasti apa yang dimaksudkan (oleh Wong), saya jelas dengan keterangan saya… kalau dia ingin panggil semula, panggillah,” katanya.

Semalam, Wong berkata kerajaan ‘kelihatan seperti keliru’ siapa yang melantik KPISoft Sdn Bhd sebagai vendor aplikasi MySejahtera berikutan tiada kontrak formal antara syarikat itu dengan kerajaan.

Sementara itu, Khairy berkata pembukaan Institut Endokrin Hospital Putrajaya, iaitu yang pertama di Malaysia, tidak lama lagi bakal meningkatkan perkhidmatan perubatan endokrinologi di negara ini.

Endokrinologi merupakan bidang kepakaran yang memfokus kepada diagnosis dan rawatan gangguan berkaitan hormon di dalam badan.

Institut Endokrin Hospital Putrajaya akan dilengkapi dengan 220 katil pesakit serta pelbagai kemudahan lain antaranya bilik bedah pintar hibrid dan tiga bilik pembedahan am.

Pada 2017, Menteri Kesihatan ketika itu Datuk Seri Dr S.Subramaniam berkata kerajaan memperuntuk RM365 juta untuk membina Institut Endokrin bagi menampung bilangan pesakit yang semakin meningkat.

Pada majlis hari ini, Ketua Setiausaha Kementerian Kesihatan Datuk Harjeet Singh dan Ketua Pengarah Kerja Raya Datuk Ir Mohamad Zulkefly Sulaiman menandatangani dokumen penyerahan Institut Endokrin Hospital Putrajaya dengan disaksikan oleh Khairy.  – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ibu-Ibu Jangan Jealous, Ini Sebab Kenapa Anak Lebih Suka Dengar Cakap Ayah

“Berbuih dah mulut aku suruh si Aiman buang sampah, kena suruh si bapaknya baru berjalan kot…”

Si ibu memang sudah dikenali dengan perangai suka membebel dalam kalangan anak-anak. Pantang suruhannya tidak diikuti pasti akan mula memberi ‘ceramah’ sampai ke malam hari. Jadi, anak-anak akan cenderung untuk mengikut kata si ayah yang dilihat agak ‘cool’ dalam mengendalikan situasi.

Cemburu? Hal ini mungkin akan terjadi dalam kalangan si ibu kerana anak-anak akan memilih untuk lebih rapat dan lebih terbuka kepada si ayah dalam apa jua hal. Walaupun agak garang sebenarnya, si ayah tetap akan menjadi pilihan untuk mengelakkan diri dari terkena leteran ‘petir’ dari si ibu.

KENAPA ANAK DENGAR CAKAP SI AYAH BERBANDING SI MAK?

Tadi masa makan tengahari, di kala geng bapak-bapak tengah dengar kuliah kat masjid, kami geng mak-mak ‘berkuliah’ dalam pantri ofis. Topik kali ni tentang kenapa anak-anak kalau bapak cakap sekali, terus dia dengar. Tapi kalau mak cakap, sampai berbuih mulut, mata terjegil, telinga berasap pun dia belum tentu nak ikut.

Akhirnya, kuliah kami membawa kepada beberapa rumusan.

Betul tak? Yang suka layan anak main siapa? Bapak. Suami kami orang ni la. Walau cengey kot mana pun bapak, dia juga lah yang sabar layan anak main. Dari main lasak-lasak sampailah ke main masak-masak. Bapak yang main. Mak pergi mana masa ni? Buat kerja rumah. Dikala bapak layan anak main bayblade, mak jemur baju. Dikala bapak layan anak main Saidina, mak lipat baju. Dikala bapak layan anak main cikgu-cikgu, mak cuci jamban. Jadi, siapa best? Bapak!

2. SELALU DENGAN BAPAK APA NAK PUN DAPAT, DENGAN MAK SEMUA TAK BOLEH.

Suami aku jenis bawa anak pergi kedai DIY, kemudian keluarkan pekeliling, “Ambik mainan yang bernilai RM20 ke bawah. Abah tunggu sini. 10 minit lagi jumpa kat sini semula”. Maka, anak aku dengan penuh gembira akan cari mainan seperti yang diluluskan bajet poket abah dia. Tapi diiringi rasa tanggungjawab juga.

“Bawah 20 ringgit”.“Jumpa lagi 10 minit”.

Diberi kepercayaan adalah satu perasaan besar dan bangga dalam diri anak-anak. Anak suka orang percaya dia. Dia akan balas kembali dengan rasa percaya yang sama. Cuba kalau mak.

“Eh, tu dah ada”.“Mahal sangat tu”.“Tu takda faedah”.“Tak payah, baik bagi mak beli sayur”.

3. BAPAK ENJOY THE MOMENT, MAK FIKIR 20 TAHUN AKAN DATANG.

Ayah tak banyak fikir akibat. Sekarang, masa sekarang.

Anak nak tolong bakar sampah, jom!Anak nak mandi lambat, takpa.Anak nak makan megi, sekali sekala.Anak tidur pakai seluar jeans, ok.

Kalau mak ni. Bila anak memanjat, kita takut jatuh kepala pecah. Karang anak perempuan nak main beyblade, kita takut dia jadi tomboi. Jap lagi anak nak main basikal kat luar rumah, kita takut nanti kena langgar. Serba tak boleh. Jadi, siapa best? Bapak!

4. BAPAK JARANG MARAH, SEBAB TU SEKALI SEKALA MARAHNYA BERKESAN.

Budak-budak ni adalah sejenis makhluk yang bijak. Dia pandai latih diri ikut keadaan. Kalau dah hari-hari mak marah, anak pun imun dah. Tak kisah. Dah biasa. Ayah-ayah ni kan jarang nak marah. Sesekali marah, anak memang la takut. Sebabnya, ada impak. Jadi, siapa best? Bapak!

5. BILA MARAH, BAPAK TAK MEMBEBEL. MAK KALAU BOLEH NAK BAGI CERAMAH SAMPAI MALAM.

Bapak ni lelaki. Lelaki ni vocab dia sikit. Cakap yang perlu je. Jadi, arahan dia ringkas dan tepat. 10 kali kena ulang pun, tetap masih ringkas lagi. Dah dia memang jenis tak banyak cakap.

“Pergi mandi”.“Meh makan”.“Jom solat”.“Bila nak buat?”.

Mak pun gitu juga. Tapi, biasanya cuma sampai suruhan ke 3. Kalau ke 4, haaaa… tunggulah kau. Cair la taik telinga kau lepas tu. Jadi,siapa best? Bapak!

Jarang kita dengar bapak naik angin kalau dia cakap dengan anak. Dengan muka kering-kering macho, bapak masih boleh berada di fasa emosi yang sama. Dia mampu tenang sampai ke sudah. Mak cepat nak naik angin. Pasalnya satu la aku rasa, kita ni banyak benda lain nak buat. Nak cepat. Payah nak tunggu-tunggu ni. Tak sabor!

Mana ada pernah dengar bapak kata~~

“Kamu ni tak kesian kat abah ke?”.“Sampai hati kamu tak dengar”.“Kamu tak sayang abah ke?”.

Mana ada! Dia bukan kisah pun. Kita la tu yang banyak drama tu. Sikit-sikit nak kecik hati. Sikit-sikit nak touching. Sikit-sikit nak merajuk. Anak taknak makan ikan goreng kita pun nak sedih. Ceit! Jadi, siapa best? Bapak!

Dan secara psikologinya. Budak-budak ni akan dengar, ikut, patuh dan taat pada sosok yang dia senangi dan menyenangi dia. Yang main dengan dia, layan dia, boleh kawtim dengan dia, boleh bagi apa dia nak, boleh berlebih kurang, boleh buat dia seronok. Sebab tu di usia begini, dia dengar cakap cikgu. Dia suka nak main dengan kawan. Sebab golongan ni tak macam mak. Lebih dari guru disiplin kadang tu.

Jadi salahkah kita? Tak! Kita adalah penstabil keadaan. Ying-Yang. Kalau semua boleh, tak bagus juga. Kalau semua sporting, rosak juga. Kalau semua nak ikut, bahaya juga. Jadi adakah kita tak best? Tak! Kitalah mak yang best dalam tak best! Asal jangan jadi naga selalu sangat dah la mak. Takut lubang idong kau berasap. Huduh tau!


Perketat Kawalan Di Pulau Gaya

KOTA KINABALU: Polis terus melaksanakan rondaan di sekitar Pulau Gaya, di Kota Kinabalu bagi memastikan penduduk di pulau berkenaan patuh Perintah Kawalan Pergerakan (PKP) yang sudah memasuki fasa ketiga.

Timbalan Pesuruhjaya Polis Sabah, Datuk Mazli Mazlan berkata, penduduk di sekitar Pulau Gaya diminta supaya mengikuti arahan PKP sepenuhnya bagi mengelak penularan Covid-19.

“Hari ini, saya bersama Ketua Polis Daerah Kota Kinabalu, Asisten Komisioner Habibi Majinji dan Pasukan Polis Marin (PPM) mengadakan rondaan di kawasan Pulau Gaya dan kita lihat keadaan pematuhan PKP semakin baik.

“Jika dilihat penduduk kurang bergerak dan mereka berada di rumah, kalau adapun, dua tiga bot kecil yang kita benarkan untuk melakukan aktiviti memancing di kawasan pulau.

“Ini menunjukkan pematuhan PKP oleh penduduk di Pulau Gaya semakin bertambah baik,” katanya ketika ditemui media di Pangkalan PPM Kota Kinabalu, hari ini.

Pihak berkuasa sebelum ini hanya membenarkan dua bot beroperasi bagi setiap kampung di Pulau Gaya dan pulau berkenaan mempunyai enam kampung.

Mengulas lanjut, Mazli berkata, pihaknya berharap tiada lagi kejadian tangkapan membabitkan penduduk di Pulau Gaya selepas ini.

“Setakat ini kita membuat rondaan di perairan Pulau Gaya dan kawasan jeti Sabah Fish Marketing (SAFMA) untuk melihat sekiranya ada pergerakan yang melanggar PKP,” katanya.

Lelaki tanpa identiti dipercayai warga asing yang ditemui tergantung di pokok di kawasan Kampung Pondo, Pulau Gaya, pada 6 April lalu disahkan positif Covid-19 pada 11 April.

Susulan itu, pihak berkuasa mengehadkan pergerakan keluar masuk penduduk Pulau Gaya ke Kota Kinabalu. – HMetro


Cara Mudah Mohon KWSP i-Sinar Online, Ikuti 10 Langkah Ini, “Step By Step”

Hari ini orang awam yang mencarum dalam Kumpulan Wang Simpanan Pekerja (KWSP) sudah boleh mula membuat permohonan i-Sinar (Kategori 1) seperti yang ditetapkan kerajaan.

Mungkin ada yang belum faham tentang prosedur-prosedur permohonannya.

Sila ikuti 10 langkah-langkah yang dinyatakan di bawah ini:-

1. Pergi ke laman sesawang i-Sinar KWSP di SINI.

2. Isi maklumat nombor kad pengenalan, nombor telefon dan sahkan kedua-duanya.

4. Anda akan diberi dua paparan balas, iaitu isi nombor OTP yang dihantar ke nombor telefon anda melalui Sistem Pesanan Ringkas (SMS) atau perlu menjawab soalan keselamatan terlebih dahulu.

5. Selepas berjaya masuk, tetapkan Amaun Pilihan.

6. Tetapkan Bayaran Bulanan Pertama dan klik ‘TERUSKAN’.

7. Lengkapkan Maklumat Pemohon yang wajib diisi.

8. Lengkapkan Maklumat Pembayaran dan klik ‘TERUSKAN’.

9. Semak Maklumat Pemohon dan Maklumat Pembayaran dan tandakan ( / ) sebelum tekan ‘HANTAR’.

10. Permohonan anda diterima dan akan diproses.

Oh ya. Permohonan pada hari ini ialah untuk Kategori 1 sahaja.

Bagi Kategori 2, permohonan akan mula dibuka mulai 11 Januari 2021 nanti.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Sandakan Tahan Dua Warga Filipina, Rampas 12.70 Gram Syabu

SANDAKAN :25/5/2019 (Sabtu) – Sebanyak 12.70 gram disyaki syabu bernilai RM850.00 dirampas oleh Pasukan Polis Marin Sandakan.

Komander Pasukan Polis Marin Wilayah 4 Sabah, ACP Hj Mohamad Pajeri Bin Ali berkata, ‘Antara yang dirampas dalam operasi Ops Pensura bermula jam 10.00 pagi semalam iaitu syabu,telefon bimbit dan serta sebuah bot beserta satu unit enjin. Beliau menambah, operasi itu dijalankan hasil maklumat risikan oleh anggota Unit Risikan Marin(URM) PPM Sandakan.

“Dadah tersebut ditemukan semasa pemeriksaan dijalankan. Kesemua dadah tersebut dirampas termasuk sebuah bot laju beserta seunit enjin bertempat di tepi kawasan Sungai Tinosan Batu 7 Sandakan. Turut ditahan dua orang lelaki warganegara Filipina berusia 38 dan 12 tahun yang disyaki sebagai pemilik dadah tersebut yang sedang bergerak masuk ke sungai tersebut” katanya di sini, hari ini.

Tambah beliau lagi , seramai satu pegawai dan empat anggota Polis dari Pasukan Polis Marin Sandakan terbabit dalam operasi berkenaan.

Katanya, pihaknya masih menjalankan siasatan lanjut dengan kerjasama oleh Bahagian Siasatan Jenayah Narkotik daerah Sandakan bagi membantu mengesan beberapa pihak yang dipercayai masih giat dalam pengedaran dadah di daerah ini. ‘Kami percaya kegiatan itu dijalankan oleh sindiket yang menyimpan serta mengedar kepada penagih bukan sahaja di Sandakan malah beberapa daerah lain sekitarnya.

ACP Pajeri menambah, kes akan disiasat dibawah Seksyen 39(a)(1) Akta Dadah Berbahaya 1952 iaitu sabit kesalahan boleh dikenakan hukuman penjara 2 hingga 5 tahun dan juga dikenakan sebatan 3 hingga 9 sebatan. Tangkapan dan rampasan diserahkan kepada Bahagian Siasatan Jenayah Narkotik daerah Sandakan untuk siasatan lanjut.

Beliau juga meminta kerjasama orang ramai yang mempunyai maklumat mengenai penjualan dan pengedaran dadah yang boleh merosakkan generasi muda supaya menghubungi pihak polis untuk tindakan selanjutnya. – Pasukan Polis Marin W4 Sabah


“Ada Tanda-Tanda Awal Kita Berjaya Kekang Penularan Covid-19” – Dr Noor Hisham

Terdapat tanda-tanda awal kita berjaya mengekang penularan wabak Covid-19 berdasarkan laporan graf daripada Malaysian Institute of Economic Research (MIER), kata Ketua Pengarah Kesihatan, Datuk Dr Noor Hisham Abdullah.

Menurut Dr Noor Hisham, Perintah Kawalan Pergerakan fasa pertama menunjukkan terdapat sedikit garisan mendatar di dalam graf kes sekaligus memberi bayangan tanda-tanda awal langkah ini berjaya.

”Tindakan kita dalam tempoh dua minggu dalam MCO kita lihat garisan warna biru, jadi kes kita tak naik secara mendadak tetapi ada sikit mendatar.

”Jadi nampak daripada graf ini ada kejayaan ataupun tanda-tanda awal kita berjaya dalam tindakan kita untuk melaksanakan MCO.

Oleh itu, di dalam fasa kedua Perintah Kawalan Pergerakan yang bermula hari ini sehingga 14 April, kementerian akan meningkatkan usaha mengawal penularan Covid-19 terutamanya di kawasan zon merah.

”Jadi kita harap fasa kedua kita dapat mempertingkatkan strategi dan aktiviti-aktiviti kita terutamanya di hotspot-hostpot yang telah dikenal pasti,” kata beliau.

Pada masa yang sama, Dr Noor Hisham menasihatkan seluruh rakyat Malaysia untuk terus mematuhi Perintah Kawalan Pergerakan dengan kekal berada di dalam rumah dan mengamalkan langkah-langkah pencegahan.

Ada tanda-tanda awal #COVID19 semakin pulih di Malaysia. Bagaimanapun, ia bergantung kepada rakyat Malaysia dalam tempoh dua minggu ini. Teruskan patuhi arahan duduk di rumah dan amalkan langkah-langkah perncegahan. – KPK @DGHisham

Sumber: Sidang Media KKM, KKM Putrajaya


PKPB Akan Berkuat Kuasa Hingga 20 Oktober

KOTA KINABALU: Perintah Kawalan Pergerakan Bersyarat (PKPB) yang dilaksanakan di Kota Kinabalu, Penampang dan Putatan di sini bermula 12.01 tengah malam ini akan berkuat kuasa hingga 20 Oktober, demikian menurut prosedur operasi standard (SOP) PKPB oleh Majlis Keselamatan Negara.

Menurut SOP itu, sepanjang tempoh tersebut penduduk tidak dibenarkan keluar kawasan itu dan majikan perlu membenarkan pekerja mereka bercuti atau bekerja dari rumah.

“Kebenaran untuk bekerja hanya bagi perkhidmatan perlu dengan kelulusan pihak PDRM (Polis Diraja Malaysia),” menurut SOP yang dikongsikan kepada media di sini hari ini.

Semalam, Menteri Kanan (Keselamatan) Datuk Seri Ismail Sabri Yaakob yang dilaporkan berkata, PKPB itu bertujuan membendung jangkitan dan penularan Covid-19 selain membolehkan aktiviti pengesanan kes secara bersasar, hanya memberikan tarikh mula kuat kuasa PKPB tersebut.

Menurut SOP itu, kategori perkhidmatan perlu ialah perbankan dan kewangan; elektrik dan tenaga; bomba; perkhidmatan pelabuhan; pos; penjara; perkhidmatan bahan api dan pelincir; kesihatan dan perubatan, pengurusan sisa pepejal dan pembersihan awam, pembentungan.

Turut terangkum ialah komunikasi radio termasuk penyiaran dan televisyen, telekomunikasi, pengangkutan, air, e-dagang, pertahanan dan keselamatan, bekalan makanan, hidupan liar, imigresen, kastam, hotel dan penginapan, teknologi maklumat, elektri dan elektronik; dan perkhidmatan lain difikirkan perlu.

Dalam perkembangan berkaitan, Ketua Menteri Sabah Datuk Hajiji Noor berkata, nasihat kesihatan yang dikeluarkan oleh Kementerian Kesihatan hendaklah dijadikan satu kebiasaan baharu dalam kehidupan harian bagi mengekang jangkitan Covid-19.

“Elakkan 3S iaitu jauhi kawasan sesak, elakkan kawasan sempit dan elak sembang atau bertutur dengan jarak yang dekat.

“Amalkan 3W iaitu kerap mencuci tangan dengan air dan sabun, memakai alat pelitup muka di tempat awam atau jika bergejala dan amaran daripada Kementerian Kesihatan,” katanya menerusi kenyataan hari ini.

Beliau turut menasihati semua rakyat Sabah untuk sentiasa mematuhi arahan dan SOP ditetapkan oleh kerajaan selain memainkan peranan masing-masing dalam memerangi pandemik Covid-19 dengan penuh tanggungjawab. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Abang Ditahan Kerana Hamilkan Adik Kandungnya Sendiri Yang Dikenali Melalui Facebook

Camis, Indonesia: Seorang lelaki berusia 21 tahun didakwa merogol gadis bawah umur tanpa mengetahui bahawa mangsa adalah adik kandungnya sendiri, yang dikenali melalui Facebook.

Lelaki terbabit merupakan mahasiswa berasal dari Ciamis, Indonesia, kini ditahan di Balai Polis Ciamis.

Suspek juga didakwa telah merogol mangsa sehingga mangsa hamil dan melahirkan anaknya.

Suspek sendiri tidak menyangka bahawa, mangsa yang bernama Bunga, 16, adalah adik kandungnya tetapi berlainan ibu.

Ketua Polis Daerah Ciamis, Bismo Teguh Prakoso berkata, selama ini suspek dan mangsa tidak pernah bertemu.

“Pada awalnya mereka berkenalan di Facebook sehinggalah berlakunya kejadian itu,” ujarnya.

Dari perkenalan itu, suspek dan Bunga kemudian merancang untuk bertemu pada Ogos 2018. Dalam pertemuan itu, suspek telah merogol mangsa secara paksa sebanyak tiga kali. Kejadian pertama berlaku di rumah suspek, kejadian kedua berlaku di ruah sewa dan yang yang terakhir di tempat lain.

Mangsa kemudian disahkan hamil dan telah melahirkan anak.

Akibat dari kejadian itu, kedua-dua belah keluarga bertemu tetapi mereka semua terkejut apabila mendapati suspek dan mangsa adalah anak dari bapa yang sama tetapi berlainan ibu.

“Suspek ditinggalkan bapanya sewaktu dia masih dalam kandungan,” kata Bismo.

Kejadian itu sangat memalukan mereka semua tetapi tiada apa yang dapat dilakukan kerana nasi sudah menjadi bubur.

Bunga hamil dan melahirkan anak abangnya kandungnya sendiri. Bunga juga sudah berhenti sekolah dan kini sedang diberikan kaunseling.

Sementara itu suspek telah ditahan polis selepas keluarga mangsa melaporkan kejadian itu kepada polis.

Suspek berdepan dengan hukuman penjara maksimum 15 tahun kerana merogol kanak-kanak di bawah umur.

Polis turut merampas satu set baju tidur, seluar dalam dan satu baju dalam milik mangsa sebagai bukti dalam kes tersebut.


Sabah Sekat Kemasukan Pelancong Dari Korea Selatan

KOTA KINABALU: Kerajaan Sabah mengeluarkan sekatan perjalanan ke atas semua pelancong warga asing yang mempunyai sejarah perjalanan terbaharu ke Korea Selatan.

Setiausaha Kerajaan Negeri Datuk Safar Untong berkata, biarpun Sabah tidak mencatatkan sebarang kes positif koronavirus (Covid-19), kerajaan Sabah mengambil pendekatan memperluaskan sekatan perjalanan dari semua pintu masuk negeri berkuatkuasa 1 Mac.

Beliau berkata, semua pelancong yang mempunyai sejarah perjalanan dari Korea Selatan dalam tempoh 14 hari tidak dibenarkan masuk ke Sabah.

Namun, semua penerbangan dari Korea Selatan ke Sabah yang membawa penumpang warga Malaysia dibenarkan masuk ke negeri ini.

“Warga Korea Selatan dan pelancong asing yang tiba menaiki penerbangan bukan langsung dari Korea Selatan dibenarkan.

“Semua penerbangan keluar dari Sabah ke Korea Selatan dibenarkan,” katanya dalam satu kenyataan, di sini hari ini.

Katanya, semua penumpang yang transit melalui Korea Selatan tidak akan dibenarkan masuk ke Sabah.

Mengulas lanjut, warga Korea Selatan di Sabah juga dinasihatkan untuk pulang ke negara asal mereka sebelum visa mereka tamat tempoh.

Beliau berkata, jika visa mereka tamat tempoh, mereka dibenarkan melanjutkan tempoh visa selama tujuh hari.

Sekatan itu dikeluarkan berikutan 17 kematian akibat jangkitan wabak Covid-19 di Korea Selatan dengan 2,931 orang dijangkiti wabak berkenaan.

Semalam, kerajaan Sarawak turut mengeluarkan sekatan ke atas semua pelancong asing yang mempunyai sejarah perjalanan terbaharu ke Korea Selatan. – BorneoToday


12 Kategori Tidak Layak BSH 2019 Termasuk Bujang Bawah 59 Tahun

Tinggal beberapa hari sahaja lagi sebelum pembayaran BSH 2019 fasa pertama yang akan dibayar pada 28 Januari nanti.

Setiap penerima BSH tahun lepas akan menerima Bantuan Sara Hidup RM300 pada tarikh tersebut kecuali pemohon kategori bujang dan pasangan bukan warganegara.

Portal rasmi BSH telah memaklumkan pemohon kategori bujang tidak layak untuk memohon BSH 2019.

Selain itu, terdapat 11 lagi kategori pemohon termasuk kategori tidak layak.

Berikut kami kongsikan syarat kelayakan Bantuan Sara Diri termasuk senarai golongan yang tidak layak BSH.

Berikut merupakan syarat-syarat untuk memohon Bantuan Sara Hidup 2019 seperti yang digariskan oleh Lembaga Hasil Dalam Negeri (LHDNM).

Sekiranya anda memenuhi syarat-syarat di atas, anda boleh membuat permohonan baru yang akan dibuka pada 1 Februari nanti.

Kepada penerima BSH pada 28 Januari nanti, anda cuma perlu kemaskini permohonan supaya melancarkan urusan pembayaran fasa kedua dan ketiga pada bulan Mei dan Ogos nanti.

Urusan kemaskini boleh dibuat online melalui portal rasmi bsh.hasil.gov.my atau rujuk artikel Cara Kemaskini Permohonan BSH 2019.

Berikut senarai penuh 12 kategori tidak layak memohon Bantuan Sara Hidup tahun ini.

BSH akan melakukan proses verifikasi melalui agensi-agensi seperti JPJ, JPN, SSM untuk urusan pengesahan butiran maklumat.

Sekiranya didapati anda memberikan maklumat palsu, permohonan anda boleh ditolak serta merta.

Jadi sila jujur ketika mengisi borang permohonan BSH nanti.

Dan untuk makluman juga, BSH hanya untuk tiga golongan berikut sahaja:


PM Beri Bayangan PKP Mungkin Hingga Lepas Aidilfitri

SHAH ALAM: Pada 10 April lalu, Perdana Menteri, Tan Sri Muhyiddin Yassin mengumumkan rakyat di negara ini perlu bersedia sekiranya tidak dapat menyambut Hari Raya Aidilfitri seperti kebiasaan sekiranya Perintah Kawalan Pergerakan (PKP) perlu dilaksanakan untuk tempoh yang lebih lama bagi mengelakkan penularan semula wabak koronavirus (Covid-19).

Menurutnya, ia mungkin berlarutan untuk tempoh beberapa bulan sebelum dapat betul-betul memastikan penularan wabak ini diatasi 100 peratus.

Beliau berkata, tempoh yang lama ini juga selaras dengan saranan Pertubuhan Kesihatan Sedunia (WHO) supaya negara-negara dunia tidak menamatkan PKP terlalu awal.

“Bulan Ramadan akan menjelang tiba tidak lama lagi. Kita tidak boleh ke bazar Ramadan untuk membeli juadah berbuka puasa, tidak boleh ke masjid untuk bertarawih. Jadi bertarawihlah di rumah bersama keluarga. Mungkin juga kita tidak boleh balik ke kampung seperti biasa.

“Apa yang saya hendak sebutkan di sini ialah kita mesti bersedia untuk berhadapan dengan situasi ini bagi satu tempoh masa yang agak lebih lama,” katanya ketika menyampaikan Perutusan Khas Covid-19 yang disiarkan secara langsung di stesen televisyen hari ini.

Umat Islam di Malaysia dijangka menunaikan ibadah puasa pada 24 April ini dan Hari Raya Aidilfitri dijangka disambut pada 24 Mei depan.

Muhyiddin berkata, walaupun sukar untuk membayangkan perkara itu tetapi inilah kenyataan yang rakyat Malaysia perlu hadapi hari ini bagi membendung wabak Covid-19.

“Sebagai Perdana Menteri, saya bertanggungjawab menjaga keselamatan nyawa saudara-saudari. Setiap nyawa adalah berharga. Baik bayi, orang muda, orang dewasa atau warga emas, semuanya bernilai.

“Kehilangan satu nyawa kerana virus ini bukan bererti kehilangan kepada suami, isteri, anak-anak atau keluarga terdekat sahaja tetapi juga satu kehilangan besar buat negara. Kerana itu, marilah kita bersama-sama menjaga kesihatan diri kita, keluarga kita dan orang-orang di sekeliling kita dengan mematuhi perintah kawalan pergerakan,” katanya.

Dalam masa sama, Muhyiddin berkata, kadar kematian akibat wabak Covid-19 di negara ini juga rendah iaitu sebanyak 1.6 peratus berbanding 5.8 peratus kadar kematian di peringkat dunia.

Katanya, setakat ini seramai 1,830 pesakit telah keluar dari hospital.

“Ini bermakna 43 peratus pesakit Covid-19 telah pulih. Hari ini sahaja jumlah pesakit yang pulih ialah seramai 220 orang melebihi jumlah kes positif baharu iaitu sebanyak 118 kes.

“Jumlah kes positif baharu juga telah menunjukkan penurunan sejak beberapa hari yang lalu. Jika trend penurunan ini berterusan untuk tempoh dua minggu akan datang, insya-ALLAH kita akan dapat mengawal wabak Covid-19 ini daripada menular,” katanya.

Sementara itu, rakyat perlu membiasakan diri menjalani kehidupan ‘the new normal’ atau kebiasaan baharu pada masa hadapan pasca pandemik Covid-19.

Muhyiddin Yassin berkata, secara ringkasnya kehidupan rakyat negara ini untuk bulan-bulan atau tahun mendatang ini tidak akan kembali seperti biasa.

Menurutnya, segala perkara yang menjadi kebiasaan suatu ketika dahulu, sudah tidak boleh dilakukan lagi seperti amalan berjabat tangan.

“Apa yang biasa kita buat dahulu, tak boleh kita buat lagi. Contoh mudahnya, berjabat tangan. Kalau dulu berjabat tangan bila berjumpa adalah satu perkara yang biasa dibuat.

“Kalau tak dibuat ianya dianggap janggal, atau tak beradab. Tetapi sekarang ini lain. Kita tak boleh berjabat tangan bila berjumpa untuk mengelakkan jangkitan virus. Mungkin kita tunduk sahaja sebagai tanda hormat.

“Ini adalah ‘the new normal’, atau kebiasaan baharu,” katanya sewaktu menyampaikan perutusan khas kerajaan melalui saluran media rasmi hari ini.

Muhyiddin turut menegaskan amalan kebiasaan itu juga diamalkan masyarakat dunia lain memandangkan seluruh dunia terkesan dengan Covid-19 termasuk negara-negara jiran.

Pada masa sama, Muhyiddin telah mengarahkan Ketua Polis Negara, Panglima Angkatan Tentera, Ketua Pengarah Agensi Penguatkuasaan Maritim Malaysia (Maritim), Imigresen, RELA dan lain-lain agensi yang berkaitan supaya perketatkan kawalan di sepanjang sempadan negara.

Menurutnya, arahan itu dikuatkuasakan susulan pihaknya mendapati banyak lorong-lorong tikus dikesan di sepanjang sempadan negara.

“Saya nak beritahu, di sepanjang sempadan negara kita ini banyak terdapat lorong-lorong tikus. Pendatang asing tanpa izin (PATI) biasanya bolos menerusi lorong-lorong ini.

“Jika kita tidak tingkatkan kawalan, mereka mungkin bolos dan membawa virus masuk ke negara kita. Na’uzubillah,” katanya.


111 PATI Warga Indonesia Diusir

TAWAU : Seramai 111 pendatang asing tanpa izin (PATI) warga Indonesia, termasuk empat wanita dan seorang kanak-kanak lelaki dihantar pulang ke negara asal mereka pada 1.00 tengahari tadi.

Program pengusiran dan penghantaran pulang PATI itu adalah siri ke-9 untuk tahun ini yang diselaraskan Majlis Keselamatan Negara (MKN) Sabah dengan kerjasama Jabatan Imigresen Malaysia (JIM) dan agensi kerajaan yang lain.

Pengarah MKN Sabah, Sharifah Sitti Saleha Habib Yussof, berkata kesemua PATI berkenaan diusir melalui jalan laut menggunakan perkhidmatan feri penumpang dari Terminal Feri Tawau ke Pelabuhan Tunon Taka, di Nunukan Indonesia.

Beliau berkata, sehingga bulan Februari tahun ini sahaja, seramai 2,105 warga Filipina dan Indonesia sudah dihantar pulang ke negara asal masing-masing menjadikan jumlah pengusiran sejak tahun 1990 berjumlah seramai 593,362 orang termasuk melalui udara.

“MKN komited dalam melaksanakan pengusiran dan menghantar pulang PATI demi menunaikan amanah dan kepercayaan rakyat yang tidak mahu melihat negara dan negeri ini dibanjiri dengan kehadiran PATI,” katanya menerusi kenyataan media hari ini.

Dalam pada itu, beliau meminta kerjasama orang ramai agar tidak hanya meletakkan tanggungjawab membanteras kehadiran PATI kepada pihak kerajaan, sebaliknya membantu dengan menyalurkan maklumat mengenai kehadiran PATI kepada pihak berkuasa.

Beliau turut merakamkan penghargaan dan terima kasih kepada semua agensi yang terbabit memberikan komitmen tinggi dalam membantu menjayakan proses pengusiran itu.


Speaker Tolak Permohonan Usul Percaya Shafie Apdal Terhadap Dr M

PETALING JAYA: Speaker Dewan Rakyat, Mohamad Ariff Md Yusof menolak permohonan yang dikatakan daripada Ketua Menteri Sabah, Shafie Apdal memohon izin membawa usul dan mengemukakan resolusi terhadap bekas perdana menteri Dr Mahathir Mohamad.

Surat yang dikatakan dari Shafie itu mahu mencadangkan usul mengemukakan resolusi untuk membuat ketetapan bahawa Mahathir, yang juga ahli Parlimen Langkawi, mempunyai keyakinan majoriti ahli Dewan Rakyat.

Dalam surat yang dilihat FMT, Ariff berkata usul itu tidak selari dengan Perkara 43 Perlembagaan Persekutuan kerana ia “mempertikai kuasa Agong dalam urusan pelantikan jawatan perdana menteri”.

“Oleh yang demikian, saya tidak membenarkan usul ini dibawa ke dalam majlis mesyuarat,” katanya.

Terdahulu, Shafie mengelak pertanyaan mengenai tangkap layar surat, dikatakan daripadanya, memohon izin membawa usul dan mengemukakan resolusi bahawa Mahathir mempunyai keyakinan majoriti ahli Dewan Rakyat.

Gambar surat kepada Ariff bertarikh 1 Mei itu tersebar di media sosial.

“Kita tunggu apabila tiba masanya,” kata Shafie kepada pemberita di Beluran hari ini.

Seorang pembantu Shafie kemudian memberitahu FMT: “Setahu saya, ketua menteri tidak mengesahkan surat itu.”

Mahathir meletakkan jawatan perdana menteri pada 24 Feb semasa krisis politik yang menyaksikan tumbangnya kerajaan Pakatan Harapan.

Dewan Rakyat akan bersidang selama 1 hari pada 18 Mei ini.

Terdahulu, FMT melaporkan Mahathir baru-baru ini memohon Ariff mengizinkan beliau membawa usul dan mengemukakan resolusi terhadap Perdana Menteri Muhyiddin Yassin.

Dalam surat yang dilihat FMT, Mahathir mahu mencadangkan usul mengemukakan resolusi untuk membuat ketetapan bahawa Muhyiddin, yang juga ahli Parlimen Pagoh, tidak mempunyai keyakinan majoriti ahli Dewan Rakyat.- FMT

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Kerajaan Sabah Minta Kelonggaran Guna Bot Hantar PATI

KOTA KINABALU, 20 Nov: Kerajaan negeri Sabah berharap Kementerian Pengangkutan akan memberi kelonggaran untuk menentukan jenis bot yang bersesuaian bagi melancarkan proses penghantaran pendatang asing tanpa izin (PATI) ke negara asal selepas perkhidmatan feri dari Sandakan ke Zamboanga dihentikan sementara waktu.

Ketua Menteri Sabah Datuk Seri Mohd Shafie Apdal berkata ia merupakan bidang kuasa kementerian itu untuk memberi kebenaran bot yang boleh digunakan kerana mempunyai peraturan-peraturan tertentu yang perlu dipatuhi termasuk faktor keselamatan.

“Saya telah meminta kelonggaran kepada menteri berkenaan, Anthony Loke supaya memberi sedikit kelonggaran buat sementara waktu kerana kita tidak mempunyai bot yang bersesuaian seperti mana yang dikehendaki oleh peraturan seperti yang telah termaktub dalam perjanjian antarabangsa,” katanya pada Persidangan Dewan Undangan Negeri Sabah, di sini hari ini.

Mohd Shafie berkata pembatalan operasi feri itu telah menyebabkan proses penghantaran PATI tertangguh.

Beliau berkata demikian bagi menjawab soalan tambahan Datuk Bolkiah(Pitas-Warisan) yang ingin tahu jika perkhidmatan feri itu menganggu proses penghantaran PATI yang kini mencecah hampir 7,000 di empat Pusat Tahanan Sementara (PTS) di Sabah.


Tun M Kini Duduk Di Blok Pembangkang

KUALA LUMPUR: Perubahan tempat duduk di Parlimen ketika Majlis Mesyuarat Pertama Penggal Ketiga Parlimen Keempat Belas hari ini mencuri tumpuan kerana ia adalah sidang kali pertama diadakan selepas pembentukan kerajaan Perikatan Nasional (PN) Mac lalu.

Seramai 114 ahli parlimen duduk di blok kerajaan manakala 107 ahli parlimen termasuk bekas Perdana Menteri Tun Dr Mahathir Mohamad duduk di blok pembangkang.

Beberapa Ahli Parlimen kerajaan turut memberikan reaksi mereka menerusi Facebook termasuk Ahli Parlimen Baling Datuk Seri Abdul Azeez Abdul Rahim.

Katanya, mengikut cadangan yang dikemukakan, mereka diminta untuk bertukar tempat sesuai dengan perubahan.

“Hari ni depa (mereka) suruh kalih kerusi, saya yang menurut perintah,” katanya.

Sementara Ahli Parlimen Sik Ahmad Tarmizi Sulaiman pula dilihat bergambar beramai-ramai dengan berjarak bersama wakil rakyat daripada Pas di blok kerajaan.

Ternyata, isu pertukaran tempat duduk menimbulkan tanda tanya rakyat negara ini susulan perubahan kerajaan yang berlaku.

Manakala lima Ahli Parlimen Parti Pribumi Bersatu Malaysia (Bersatu) berada di blok pembangkang yang diketuai Ahli Parlimen Port Dickson Datuk Seri Anwar Ibrahim.

Bagi Menteri Tenaga dan Sumber Asli Datuk Dr Shamsul Anuar Nasarah, tempat baru kali ini menempatkan dia bersama jiran lamanya iaitu Menteri Perpaduan Negara Datuk Halimah Mohamed Sadique.

“Dulu saya pernah berjiran dengan dia (Halimah) selama sepenggal pada 2013, kali ini kami kembali jadi jiran di dalam dewan,” katanya kepada Harian Metro.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


RM1.3 Juta Baiki Cerun Runtuh Di Sandakan Bulan Depan – Bung Moktar

SANDAKAN, 15 Jun : Kerja pembaikan cerun runtuh di sebuah jalan utama menuju pusat bandar Sandakan di sini akan dimulakan bulan depan dengan peruntukan RM1.3 juta, kata Timbalan Ketua Menteri Datuk Seri Bung Moktar Radin.

Beliau berkata cerun yang runtuh kira-kira enam bulan lepas itu ekoran faktor cuaca yang tidak menentu sejak awal tahun ini, membawa ketidakselesaan kepada penduduk sekitar dan pelajar sebuah sekolah menengah di kawasan berkenaan.

“Kita perlu perbaiki segera cerun yang runtuh ini disebabkan ia merupakan laluan utama pengguna jalan raya ke pusat bandar, selain ke kawasan sekolah, dan juga bagi menjaga aspek keselamatan pengguna jalan.

“Kita juga melihat beberapa keadaan insfrastruktur jalan raya, jambatan dan tiang lampu yang rosak di beberapa tempat di Sandakan dan akan majukan permohonan peruntukan kepada kerajaan negeri atau pusat,” katanya dalam kenyataan hari ini.

Terdahulu Bung Moktar, yang melawat kawasan cerun runtuh itu, turut meninjau tanah runtuh berhampiran Taman Vun Wu, Jambatan 10 yang roboh di Kampung Sim-Sim dan tiang lampu tumbang di Jalan Batu 5.

Mengenai rungutan orang ramai tentang kerosakan lampu jalan di beberapa tempat di sekitar bandar Sandakan, Bung Moktar berkata beliau meminta Kementerian Perumahan dan Kerajaan Tempatan Sabah serta Majlis Perbandaran Sandakan supaya melihat masalah tersebut dan mengemukakan cadangan agar lampu dan tiang yang mengalami kerosakan diganti.

“Saya fikir elok kita gantikan lampu yang sedia ada dengan menggunakan lampu LED atau tenaga solar yang lebih lama ketahanannya daripada lampu yang kita gunakan ketika ini,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


AS Memilih: Donald Trump Tetap Dakwa Dirinya Menang

Donald Trump masih enggan menerima kekalahan dan tetap mendakwa dirinya menang Pilihan Raya Presiden Amerika Syarikat (AS).

Dalam entri di Twitter sejam yang lalu, Trump mendakwa beliau memenangi persaingan itu dalam jumlah yang banyak.

Laporan media antarabangsa berdasarkan unjuran mereka bagaimanapun menggambarkan keadaan sebaliknya apabila mengesahkan pencabarnya, Joe Biden telah memenangi pilihan raya berkenaan, sekali gus bergelar Presiden AS ke 46.

Berdasarkan laporan AP, Biden memperolehi 284 undi elektoral manakala Trump hanya meraih 214 undi elektoral.

Trump sebelum ini beberapa kali mendakwa ‘ditipu’ dalam pilihan raya presiden yang disifatkannya penuh dengan penyelewengan undi.

Trump berkata, beliau akan memfailkan usul mencabar pengiraan undi di negeri-negeri yang dimenangi parti Demokrat. – AWANI

I WON THIS ELECTION, BY A LOT!

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Calitan Dubur Didakwa Lebih Tepat Kesan Covid-19

BEIJING : Pemerintah China mendedahkan bahawa ujian calitan dubur adalah  lebih berkesan dan tepat dalam mengesan kehadiran koronavirus, lapor akhbar New York Post, kelmarin.

Pakar-pakar perubatan China berkata, kaedah itu adalah cara lebih tepat untuk mengesan Covid-19 berbanding ujian calitan tekak dan hidung.

Kaedah pengesanan menerusi anus digunakan lebih kerap di Beijing selepas ujian calitan tersebut dilakukan kepada seorang budak lelaki berusia 9 tahun yang kemudian disahkan positif  varian virus Covid-19 Britain bulan lalu, lapor majalah  Newsweek.

Namun begitu, kaedah calitan dubur dipercayai telah digunakan di China sejak tahun lalu, khsusus terhadap individu yang tinggal di zon  merah Covid-19 seperti Shanghai.

Ujian calitan hidung dan tekak bagaimanapun tetap menjadi kaedah paling popular kerana ia mudah dan pantas dilakukan, demikian menurut  media tempatan.

“Sudah tentu, calitan dubur  tidak semudah ujian calitan tekak maka ia hanya digunakan terhadap individu di kawasan kuarantin utama.

“Kaedah ini juga membantu mengurangkan hasil ujian positif palsu,” kata pegawai tempatan, Li Tongzeng.

Ujian  tersebut melibatkan  pelapik dimasukkan sedalam 3 hingga 5 sentimeter ke  dalam rektum untuk mendapatkan sampel.

“Kami mendapati bahawa koronavirus berkumpul lebih banyak dan bertahan lama di saluran pencernaan berbanding saluran pernafasan pesakit,” jelas Tongzeng. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pukki Bawa Finland Ke Euro 2020

HELSINKI: Penyerang Finland, Teemu Pukki meledak dua gol ketika pasukannya menewaskan Liechtenstein 3-0 untuk menempah tiket ke Euro 2020 serta mara ke pusingan ahir kejohanan utama buat kali pertama.

Kemenangan itu memastikan tempat kedua Kumpulan J buat Finland dengan 18 mata, enam di belakang juara kumpulan Itali.

Dengan tiket habis dijual seminggu awal dan layar gergasi dipasang di beberapa bandar utama Finland, jangkaan tinggi di Helsinki apabila penyokong menyanyikan lagu kebangsaan sambil memegang skaf pada malam yang sejuk.

Finland mengasak sejak wisel dibunyikan namun Liechtenstein dapat bertahan.

Liechtenstein mengekalkan benteng hingga minit ke-21 apabila Pukki membawa bola dari tengah namun dia dikekang tetapi Jasse Tuominen mengambil bola dan menyepak kencang menyebabkan penyokong di Helsinki mula bersorak.

Pukki hampir menambah jaringan kedua tujuh minit sebelum tamat babak kedua namun cubaannya ditepis penjaga gol.

Pukki mengesahkan tempat Finland ke kejohanan tahun depan selepas Pyry Soiri dijatuhkan dalam kotak penalti oleh Livio Meier dengan dia meledak pada minit ke-64 yang juga jaringan kelapannya dalam kempen kelayakan.

Dia menampilkan persembahan individu terbaik dengan gol kedua 11 minit kemudian.

“Tiada perkataan dapat menggambarkan. Saya tidak pernah gementar sebelum perlawanan seperti hari ini,” kata Pukki. – Reuters


WARISAN Ambil Tindakan Susulan Terhadap ADUN Keluar Parti

KOTA KINABALU: Presiden Warisan, Shafie Apdal berkata, parti itu akan mengambil tindakan susulan terhadap ADUN Sebatik, Hassan A Gani Pg Amir, yang baru-baru ini keluar parti itu untuk menjadi ADUN bebas yang menyokong kerajaan Gabungan Rakyat Sabah (GRS).

Tindakan susulan berdasarkan ikrar kesetiaan kepada parti yang dilafazkan Hassan pada September lalu, sebelum beliau menjadi calon Warisan di Sebatik.

“Kita akan serahkan kepada peguam untuk membuat tindakan susulan kerana ikrar itu dilafaz dan ditandangani oleh Hassan di hadapan semua peguam kami,” katanya pada sidang media.

Menurut Shafie, parti tidak memaksa Hassan melafazkan ikrar itu.

“Beliau juga melafazkannya dengan sukarela, semua calon Warisan juga berbuat demikian.”

Sementara itu, video Hassan melafazkan ikrar berkenaan disiarkan kepada media selepas Shafie mempengerusikan mesyuarat bersama semua ADUN dan Ahli Parlimen Warisan hari ini.

Dalam video itu, Hassan menandatangani surat melepaskan kedudukan ADUN yang akan diserahkan kepada Yang di-Pertua Negeri dan Speaker Dewan Undangan Negeri jika beliau melompat parti selepas menjadi wakil rakyat.

Video berkenaan dikatakan dirakam pada 10 Sept lalu sebelum Hassan menerima watikah pelantikan sebagai calon Warisan pada pilihan raya negeri (PRN) lalu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Larang Saja Guru Enggan Vaksin Daripada Mengajar, Kata Aktivis

KUALA LUMPUR: Dua kumpulan aktivis menggesa tindakan tegas dikenakan terhadap guru-guru yang enggan mengambil suntikan vaksin Covid-19.

Jurucakap Kumpulan Bertindak Ibu Bapa untuk Pendidikan (PAGE) dan Kumpulan Tindakan Ibu Bapa dalam Pendidikan Melaka (Magpie) berpendapat, larangan mengajar adalah satu tindakan yang wajar dikenakan.

Dilaporkan terdapat lebih 2,500 guru yang enggan mendapatkan suntikan vaksin dan menerusi hantaran di Twitter, Menteri Pendidikan Radzi Jidin berkata beliau akan berhubung dengan guru terbabit.

Radzi turut berkata guru terbabit dilarang mengajar secara bersemuka apabila sesi persekolahan dibuka semula nanti.

Katanya, keputusan untuk melarang mereka berinteraksi dengan pelajar adalah bertujuan memastikan sekolah dapat dibuka dengan selamat.

Pengerusi PAGE Noor Azimah Abdul Rahim memberitahu FMT bahawa dia bersetuju dengan keputusan itu.

“Guru perlu memartabatkan profesion mereka tanpa mengira apa pun keadaannya,” katanya.

“Jika berasa takut, mereka patut bersara atau meletakkan jawatan secara terhormat. Ini mungkin kelihatan keterlaluan tetapi ia adalah soal hidup dan mati.

“Guru-guru yang mempunyai isu kesihatan untuk menerima suntikan mungkin boleh mendapatkan nasihat profesional. Walaupun timbul dakwaan seseorang mungkin mengalami kesan sampingan teruk daripada vaksin tetapi sesetengahnya mungkin tidak berasas.”

Katanya, ibu bapa akan bimbang sekiranya mendapati ada segelintir guru yang tidak mendapatkan suntikan vaksin.

Pengerusi Magpie Mak Chee Kin berkata guru-guru diharapkan untuk menjadi contoh kepada pelajar dan mereka tidak akan menunjukkan contoh baik sekiranya enggan divaksin.

Katanya, mereka juga sepatutnya menjadi pihak yang berperanan untuk meyakinkan ibu bapa dan pelajar untuk mendapatkan suntikan.

Baru-baru ini, Sultan Selangor Sultan Sharafuddin Idris Shah mengingatkan semua guru Kelas al-Quran dan Fardhu Ain (KAFA), pegawai masjid dan jurunikah yang masih berdegil dan enggan mengambil vaksin, mungkin tidak dibenarkan meneruskan tugas.

Baginda menzahirkan rasa dukacita itu menerusi satu kenyataan media yang dikeluarkan.

Sultan Sharafuddin turut menyebut satu laporan terdapat 450 guru sekolah rendah dan menengah yang enggan menerima suntikan vaksin di negeri itu.

Sebelum itu Tunku Mahkota Johor Tunku Ismail Sultan Ibrahim turut mengadakan pertemuan dengan pengarah pendidikan negeri dan 779 guru yang enggan divaksin. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Brazil Gantung penggunaan 12 Juta Dos Vaksin Sinovac

SAO PAULO: Pengawal selia kesihatan persekutuan Brazil, Anvisa semalam menggantung penggunaan lebih 12 juta dos vaksin COVID-19 dibangunkan China Sinovac Biotech Ltd berikutan vaksin dihasilkan di kilang tidak dibenarkan.

Anvisa menjelaskan pihaknya dimaklumkan oleh Saantan Paulo Butantan Institute, sebuah pusat bioperubatan yang bekerjasama dengan Sinovac untuk proses pengisian bahawa 25 kumpulan atau 12.1 juta dos yang dihantar ke Brazil dihasilkan di kilang itu.

“Unit pembuatan tidak diperiksa dan tidak dipersetujui oleh Anvisa dalam penggunaan kecemasan vaksin berkenaan, kata badan pengawal selia itu.

Penggantungan itu adalah tindakan pencegahan bagi mengelak penduduk terdedah kepada risiko.

Butantan juga turut memaklumkan bahawa 17 kumpulan lagi dengan keseluruhan berjumlah sembilan juta dos dihasilkan di kilang sama dan dalam perjalanan ke Brazil.

Dalam tempoh 90 hari penggantungan itu, Anvisa akan berusaha untuk memeriksa kilang berkenaan dan mengetahui lebih lanjut mengenai keselamatan proses pembuatannya.

Ketika pelancaran program vaksinasi Brazil awal tahun ini, sebahagian besar vaksin yang diberikan adalah daripada Sinovac.

Brazil semalam melaporkan 21,804 kes baharu dan 692 kematian akibat COVID-19.  – Agensi


SPRM Sabah Tahan Dua Pemilik Syarikat Kemuka Dokumen Palsu Projek RM6 Juta

KOTA KINABALU, 8 Sept: Suruhanjaya Pencegahan Rasuah Malaysia (SPRM) Sabah menahan dua pemilik syarikat kerana disyaki mengemukakan tuntutan palsu bagi mendapatkan kontrak pembekalan berjumlah lebih RM6 juta antara tahun 2017 dan 2018.

Kedua-dua pemilik syarikat yang berusia 35 dan 36 tahun tersebut masing-masing ditahan pada pukul 10.10 pagi dan 11.10 pagi, semalam selepas hadir memberi keterangan di Pejabat SPRM Sabah di sini.

Menurut sumber, kedua-dua individu berkenaan didapati mengemukakan dokumen mengandungi butiran palsu kepada Perbendaharaan Malaysia Sabah untuk mendapatkan kerja-kerja pembekalan makanan kepada Polis Diraja Malaysia/Briged Pasukan Gerakan Am bagi kawasan Kota Kinabalu dan Sandakan.

Sumber itu berkata, kedua-dua individu terbabit akan dihadapkan ke Mahkamah Sesyen Khas Rasuah Kota Kinabalu, Sabah pada Khamis (10 Sept).

Sementara itu, Pengarah SPRM Sabah, S. Karunanithy ketika dihubungi mengesahkan penahanan itu dan berkata kedua-duanya akan dituduh mengikut Seksyen 471 Kanun Keseksaan.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suami Isteri Hilang Ketika Tinjau Tanah Mahu Dibeli Di Membakut

BEAUFORT: Pasangan suami isteri dilaporkan hilang selepas pergi melihat tanah yang hendak dibeli di Kampung Ulu Binsuluk, Membakut, di sini, Sabtu lalu.

Mangsa Amir Hamjah Abdul Kahfi, 43, dan isterinya Rita Hijiyah Mohd Syuaib, 43, dikatakan keluar dari rumah mereka di Kampung Sabok Baru, Kinarut, kira-kira 9 pagi hari itu.

Bagaimanapun pasangan berkenaan tidak kembali semula ke rumah selama dua hari dan telefon bimbitnya gagal dihubungi.

Berikutan itu, anak kepada pasangan terbabit membuat laporan di Balai Polis Membakut, 11 pagi, hari ini.

Ketua Polis Daerah Beaufort Deputi Superintendan Yusoff Zaki Mat Yaacob berkata, susulan laporan itu, sepasukan polis kemudian pergi ke lokasi kejadian dan mendapati kereta Perodua Alza disyaki dinaiki pasangan itu berada di tepi jalan Kampung Ulu Binsuluk.

“Operasi mencari dan menyelamat (SAR) turut dibantu Jabatan Bomba dan Penyelamat Malaysia (JBPM) Sabah dan Angkatan Pertahanan Awam Malaysia (APM).

“Pasangan terbabit masih belum ditemukan,” katanya ketika dihubungi, hari ini.

Sementara itu, jurucakap Pusat Gerakan Operasi (PGO) JBPM Sabah dalam kenyataannya berkata, sebaik menerima maklumat daripada polis, pasukan bomba dari Balai Bomba dan Penyelamat (BBP) Kuala Penyu dikerah ke lokasi kejadian dan melakukan operasi pencarian dengan radius dua kilometer.

“Operasi SAR ditangguhkan pada 5.30 petang dan operasi akan diteruskan pagi esok,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kota Kinabalu lokasi terbaik laksana trem pertama di Malaysia

TATKALA projek kereta api hangat diperkatakan ibarat ‘pisang goreng panas’ di semenanjung Malaysia, siapa sangka sebenarnya bandar raya Kota Kinabalu merupakan destinasi terbaik perlaksanaan Trem pertama di Malaysia.

Perlaksanaan projek trem ini sinonim dengan kawasan strategik bandar raya Kota Kinabalu.

Siapa yang masih ragu bahawa sebenarnya bandar raya Kota Kinabalu merupakan pusat bandar raya perlancongan bertaraf antarabangsa dan pesat membangun sejak 15 tahun dahulu.

Kawasan bandar rayanya yang hampir dengan laut di samping banyak hotel bertaraf 5 bintang menambahkan lagi seri bandar raya tersebut.

Malah, terdapat perancangan untuk membina hotel dan taman tema perlancongan bertaraf 6 bintang tidak lama lagi.

Itu belum lagi bercakap soal bilangan pelancong yang datang dan ada yang tinggal di sekitar bandar raya Kota Kinabalu.

Menurut sumber Sabah Tourism Malaysia, seramai 3.8 juta orang telah melancong ke Sabah pada tahun 2018 dan daripada jumlah tersebut seramai 1.3 juta merupakan pelancong dari luar negara.

Keadaan ini menjadikan Sabah sebagai salah sebuah destinasi perlancongan unggul di Malaysia. Baik dari Jepun, Korea, China, Taiwan ataupun Eropah, mereka seolah-olah menjadikan Sabah sebagai tempat tinggal kedua mereka.

Soal mereka berbelanja, memang sangat lumayan. Kewujudan gedung membeli belah dan barangan yang dijual berjenama terkenal menjadi salah satu pemangkin kepada peningkatan jumlah pelancong tersebut.

Trem dilihat sebagai sebuah model pengangkutan kereta api yang ringan, bersifat santai, kos efisien dan berkait rapat dengan eko-pelancongan.

Reka bentuk trem adalah berbeza-beza mengikut kehendak dan cita rasa sesebuah bandar. Kebiasaannya, trem beroperasi di kawasan pusat bandar atau kawasan tumpuan pelancongan seperti yang terdapat di Australia, Hong Kong dan negara Eropah.

Bagi memaksimumkan penggunaannya, trem tidak boleh hanya mengambil kira bilangan pengguna di waktu puncak semata-mata tetapi perlu mengambil kira sepanjang pengoperasiannya.

Jika kawasan itu menjadi tumpuan pelancong dan sinonim dengan persekitaran perlancongan, ia satu kelebihan!

Jadi, saya dapat gambarkan dengan jumlah pelancong yang terus meningkat dan persekitaran yang bermiripkan perlancongan di sesetengah kawasan bandar raya Kota Kinabalu, untuk merealisasikan projek trem pertama di Malaysia adalah sesuai.

Situasi ini menyokong kepada kapasiti penggunaan tren seharian. Laluan trem pula boleh dirancang dengan baik melalui kajian awal dan sebenarnya trem boleh mengoptimumkan penggunaan tanah atau jalan raya sedia ada yang melalui kawasan berhampiran laut, hotel-hotel bertaraf antarabangsa, pusat membeli belah dan kawasan tumpuan perlancongan.

Sepanjang laluan tersebut bolehlah mernacang untuk dibina dua atau tiga stesen yang dapat menghubungkan satu kawasan dengan kawasan lain.

Penggunaan tanah sedia ada boleh dimaksimumkan dan akhirnya dapat mengurangkan jumlah kenderaan persendirian di kawasan laluan trem.

Perancangan untuk membina laluan trem ini perlulah kajian terperinci supaya kelangsungan trem dapat diteruskan pada masa akan datang setelah beroperasi.

Hakikatnya, bandar raya Kota Kinabalu mempunyai kelebihan tersendiri sama ada jumlah pelancong yang hadir dan kawasan strategik bandar itu sendiri.

Adalah lebih baik jika jaringan pengangkutan di kawasan bandar raya dipertingkatkan dengan melaksanakan projek trem sesuai dengan bandar raya perlancongan bertaraf antarabangsa!

*Ts. Dr. Mohd Fahmy Abdullah merupakan Penyelidik Utama, Pusat Kecemerlangan Industri Rel (ICoE-Rel), Universiti Tun Hussein Onn Malaysia**Artikel ini merupakan pandangan peribadi penulis dan tidak semestinya mewakili pandangan sidang pengarang Astro AWANI.


Trump Didakwa Berbohong 20,000 Kali

WASHINGTON: Washington Post mendakwa Donald Trump membuat 20,000 kenyataan palsu dan mengelirukan walaupun belum sepenggal menyandang jawatan Presiden Amerika Syarikat (AS).

The Guardian melaporkan, ia berdasarkan semakan dilakukan pemeriksa fakta dan ruangan Fact Checker akhbar berpengaruh di Amerika Syarikat (AS) itu.

Pada 9 Julai lalu saja, Trump dikatakan mengeluarkan 62 kenyataan palsu dengan sebahagian besar daripadanya menerusi temu bual dengan hos Fox News, Sean Hannity.

Ia termasuk sokongannya kepada komuniti Afrika Amerika dan dakwaan diintip oleh Barack Obama dan Joe Biden, ketika kempen Pemilihan Presiden pada 2016.

Dalam pada itu, Washington Post mewujudkan pangkalan data dan meneliti setiap kenyataan yang dibuat Trump dalam tempoh 100 hari bergelar presiden.

Akhbar berkenaan meneliti setiap sidang media, penampilannya pada perhimpunan dan program televisyen di samping kandungan media sosial.

Hasilnya, mereka mengenal pasti 492 kenyataan palsu dan mengelirukan, atau purata lima kali sehari sepanjang tempoh berkenaan.

Sejak itu, pemeriksa fakta mendedahkan apa yang disifatkan sebagai ‘tsunami pembohongan’ Trump.

“Jumlah kenyataan palsu dikeluarkan Trump kemungkinan melebihi 20,000 sebelum beliau menghabiskan penggalnya,” tulis pengarang, ketua penulis dan pemeriksa fakta, Salvador Rizzo dan Meg Kelly.

Kolum itu juga mendedahkan Trump sudah melakukan hampir 1,200 pembohongan dan kenyataan palsu berhubung pandemik Covid-19.

Trump dikatakan sering kali menyatakan AS memiliki rekod ujian terbaik bagi virus itu sedangkan pakar memberitahu ia tidak selari dengan tahap penularan wabak berkenaan.

Kakitangan pemeriksa fakta juga mendapati pembohongan Trump paling prolifik adalah selepas mendakwa ekonomi AS di bawah pentadbirannya adalah yang terbaik.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PBS Sokong Sabah Longgarkan SOP

KOTA KINABALU: Parti Bersatu Sabah (PBS) menyokong keputusan kerajaan Sabah melonggarkan prosedur operasi standard (SOP) Covid-19 seperti diumumkan Ketua Menteri.

Keputusan melonggarkan SOP yang dibuat itu dibuat setelah mengambil kira situasi kes Covid-19 di negeri ini yang berada pada tahap terkawal dan antara terendah di negara.

Setiausaha Agung PBS, Datuk Joniston Bangkuai berkata, PBS yakin kerajaan persekutuan memahami apa yang baik dan perlu untuk Sabah kerana keputusan yang dibuat sudah dibincangkan di peringkat Jawatankuasa Pengurusan Bencana Covid-19 Negeri Sabah yang turut dianggotai agensi Kerajaan Persekutuan seperti polis, Jabatan Kesihatan Negeri Sabah dan Majlis Keselamatan Negara (MKN).

Pembantu Menteri Pelancongan, Kebudayaan dan Alam Sekitar ini berkata, mereka percaya sebelum keputusan itu dibuat, kerajaan negeri sudah membuat penelitian.

“Ini termasuk aspek keperluan keseimbangan antara menjaga keselamatan rakyat dan menghidupkan semula ekonomi dan kami yakin kerajaan persekutuan memahami kehendak kerajaan dan rakyat Sabah.

“Keyakinan ini berdasarkan kepada kenyataan-kenyataan kepimpinan kerajaan persekutuan termasuk Perdana Menteri Tan Sri Muhyiddin Yassin yang sentiasa memahami keperluan dan kehendak rakyat Sabah,” katanya.

Ini diperkukuhkan lagi dengan hubungan baik antara Kerajaan Negeri dan Kerajaan Persekutuan yang sentiasa bekerjasama dan sepakat melandaikan lekuk Covid-19 yang masih mencatatkan bilangan kes harian yang tinggi di negara ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Ditemui Mati Dalam Sungai

SANDAKAN: Seorang lelaki ditemui mati di dalam Sungai Segaliud, Batu Empat berhampiran Ladang Sime Darby, dekat sini, hari ini.

Mangsa dikenali pasti sebagai Castelo Carlos Jantina, 43, dipercayai keluar memancing di kawasan berkenaan sekitar pukul 3 petang pada Rabu namun dilaporkan hilang berikutan mangsa tidak pulang ke rumah hari yang sama.

Pegawai Bomba Kanan Dua Balai Bomba Kinabatangan, Ahmad Khairul Haris berkata pihaknya hanya menerima laporan tentang kehilangan mangsa kira-kira pukul 7.41 pagi hari ini menerusi panggilan yang dibuat Ibu Pejabat Polis Daerah (IPD) Kinabatangan bagi meminta bantuan mencari lelaki terbabit di kawasan sungai berkenaan.

Ahmad Khairul berkata beliau bersama empat anggota menggunakan sebuah kenderaan utiliti dan bot bergegas ke lokasi kejadian sebelum mendapatkan maklumat lanjut berkaitan mangsa daripada pengurus ladang.

“Operasi dijalankan sekitar lokasi mangsa dilaporkan hilang. Bagaimanapun, kita berjaya menemui mangsa pada pukul 4.21 petang kira-kira empat kilometer daripada tempat mangsa dipercayai memancing.

“Mangsa ditemui dalam keadaan separuh badan dan dipercayai sudah meninggal dunia di tempat kejadian,” katanya sambil menambah operasi tamat sepenuhnya pada pukul 5.50 petang.

Beliau berkata pihaknya seterusnya mengambil mayat lelaki berkenaan dan menyerahkan kepada pihak polis untuk siasatan lanjut. – SabahNews Today


Pelajar Kolej Vokasional Bentang Inovasi Makanan Di Persidangan Turki

KENINGAU : Tiga pasukan dari jabatan hospitaliti Kolej Vokasional Keningau telah membentang projek inovasi makanan dan minuman di persidangan dalam talian International Congress On Social Science yang dianjurkan dari Kayseri, Turki,pada 10 Jun 2022.

Persidangan tersebut dihadiri oleh delegasi dari 15 buah negara termasuk Amerika Syarikat, China, India, Nigeria dan Jepun.

Pasukan pertama terdiri daripada Clyeerandyclara Joseph, Christian Charles dan Chrisper yang membentang produk aiskrim yang berperisa buah kungkurad dalam usaha memperkenalkan buah tersebut sebagai perisa makanan.

Pasukan kedua dianggotai oleh Joy Maylyrinza, Nur Adibah Kifli, Nur Syahirah Sardi dan Audrey Aurora yang mengesyorkan penggunaan kulit pokok Binuang sebagai ramuan teh untuk merawat pendarahan selepas bersalin bagi ibu-ibu muda.

Pasukan ketiga diwakili oleh Adam Aizuddin, Kimnik Kimkin, Shirley Angela dan Dayang Nurabiatul membentang sos cili yang dihasilkan dengan menggunakan buah liposu untuk menggantikan cuka.

Pengarah kolej itu, Encik Johari @ Jaibet Bin Sabin, berharap agar budaya kajian dan inovasi dikalangan pelajar dan guru institusi itu agar terus diamalkan memandangkan ianya sejajar dengan matlamat pendidikan negara.

Rakaman pembentangan para pelajar ini boleh ditonton di pautan YouTube berikut:


Fakta Salah Mengenai Dakwaan Pembalakan Kayu Belian Bukit Quoin, Tawau

TAWAU, 20 Jun – Dakwaan kononnya berlaku aktiviti pembalakan dan pengeluaran kayu belian di kawasan rizab Jabatan Pertanian Bukit Quoin seluas 218 hektar di sini mungkin bermotif jahat untuk menjejaskan nama baik kerajaan Sabah.

Jabatan Perhutanan Sabah dalam satu kenyataan hari ini berkata pengadu yang mengeluarkan dakwaan negatif berkenaan serta disiarkan di sebuah akhbar tempatan itu memberikan fakta yang salah dan tanpa usul periksa.

“Jabatan Perhutanan Sabah ingin mengesahkan bahawa kayu belian yang dimaksudkan dalam laporan tersebut sebenarnya merupakan kayu tumbangan lama yang terkumpul di kawasan tersebut hasil dari pembukaan tanah secara berperingkat-peringkat semenjak tahun 70-an,” menurut kenyataan itu.

Kenyataan itu menambah, pemeriksaan Jabatan Perhutanan Sabah bersama Koperasi Pertanian Sabah Berhad yang dilantik oleh Jabatan Pertanian, mendapati tidak ada sebarang kesalahan hutan dilakukan.

“Mengikut Enakmen Hutan 1968, bagi kawasan tanah bermilik, Jabatan Perhutanan Sabah tidak boleh menghalang pemilik tanah dari mengeluarkan atau menjual balak di kawasan tanah mereka untuk apa-apa tujuan yang difikirkan wajar tertakluk pemohon memenuhi syarat-syarat dan prosedur yang telah ditetapkan oleh Jabatan Perhutanan,” kata kenyataan itu.

Selain itu, kenyataan itu turut berkata pengeluaran dan pemindahan kayu belian berkenaan akan hanya dibenarkan setelah semua syarat-syarat dipenuhi dan cukai serta lain-lain bayaran berkaitan telah dijelaskan kepada kerajaan.

Semalam, Pengarah Komunikasi dan Strategik UMNO Sabah merangkap Pemangku Ketua Bahagian UMNO Tawau, Ghazalie Ansing mendesak kerajaan negeri Sabah serta Ketua Menteri Datuk Seri Mohd Shafie Apdal menyiasat aktiviti pembalakan dan pengeluaran kayu belian yang dilakukan di rizab Jabatan Pertanian Bukit Quion.

Mengikut tinjauan, Ghazali berkata kira-kira 2000 meter persegi telah dipotong dan menanti masa untuk diangkut keluar.


Mayat Lelaki Ditemukan Tertiarap Di PPR Sri Balung

TAWAU; 19 JULAI 2020 (Ahad) – Mayat lelaki dewasa ditemui di sebuah unit kediaman tingkat 4 Program Perumahan Rakyat (PPR) di Taman Sri Balung, Tawau, kira-kira pukul 9 malam, semalam.

Ketua Balai Bomba dan Penyelamat (BBP) Tawau, Zulbada Alior yang dihubungi pemberita RTM berkata, mayat mangsa ditemui dalam keadaan tertiarap di hadapan pintu tandas oleh pihaknya sebaik mendapat panggilan kira-kira pukul 8.38 malam untuk memeriksa mangsa.

Beliau berkata, sepasukan 7 anggota diketuai PBK II Hajim Abdul Malak kemudian respon ke lokasi menggunakan sebuah jentera dan EMRS.

Sebaik tiba, pihaknya mendapati pintu rumah mangsa terkunci sebelum pasukan bomba menolak pintu berkenaan dan menemui mangsa dalam keadaan tertiarap.

Katanya, pihaknya kemudian menghubungi Kementerian Kesihatan Malaysia (KKM) dan Polis DiRaja Malaysia (PDRM) untuk tindakan.

Sementara itu, tinjauan RTM di lokasi kejadian mendapati, petugas KKM lengkap memakai Pakaian Pelindung Khas (PPE) memasuki rumah terbabit kira-kira pukul 11.30 malam sebelum mengusung turun mayat pukul 12 tengah malam. Tinjauan juga mendapati ahli keluarga mangsa turut berada di tingkat bawah bangunan PPR terbabit.

Difahamkan, mayat mangsa dihantar ke Hospital Tawau untuk tindakan lanjut. – BESTAWAUfm

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


2,664 Premis Bazar Ramadan Diperiksa Dalam Ops Ramadan

KOTA KINABALU: Kementerian Perdagangan Dalam Negeri dan Hal Ehwal Pengguna (KPDNHEP) mengeluarkan sebanyak 61 saman terhadap peniaga bazar Ramadan dalam pemeriksaan Ops Bazar yang dijalankan di 2,664 premis melibatkan 62 lokasi di seluruh negeri, semalam.

Timbalan KPDNHEP Sabah merangkap Ketua Pegawai Penguatkuasa Negeri, V Ravichandran berkata  setakat ini pihaknya mengambil pendekatan memberikan amaran kepada peniaga disebabkan golongan berkenaan adalah perniaga bermusim.

Bagaimanapun, Ravichandran berkata tindakan undang-undang akan diambil sekiranya kesalahan sama masih dilakukan ketika pemeriksaan ulangan.

“Banyak amaran diberikan berkaitan tanda harga yang kurang lengkap. Tanda harga penting bagi setiap barang yang ditawar diperingkat runcit.

“Tanda harga wajib lengkap bagi memudahkan pembeli membuat perbandingan harga untuk barangan makanan dan minuman selain alat timbang untuk menimbang barangan makanan dan minuman ditetapkan mengikut sukatan perlu ditentusahkan.

“Selain itu, kita turut memastikan di semua bazar ramadan tidak dijual barangan tiruan kerana adakalanya terdapat peniaga buka gerai jualan pakaian, kasut dan peralatan selain perniagaan makanan serta minuman,” katanya kepada pemberita selepas Program Pemeriksaan Bazar Ramadan 2019 di Lintasan Deasoka, di sini hari ini.

Dilaksanakan bermula 7 Mei sehingga 4 Jun ini, terdapat sebanyak 88 tapak bazar Ramadan di seluruh negeri yang diluluskan kerajaan dan penguatkuasa tempatan utk dijadikan tapak bazar Ramadan untuk tahun ini.

Dalam pada itu Ravichandran menyatakan pihaknya juga belum menerima sebarang aduan daripada orang awam berkaitan kenaikkan harga barangan makanan mahupun minuman di bazar ramadan atau berkaitan kesalahan lain.

Katanya KPDNHEP mengalu-alukan kerjasama semua peniaga bazar Ramadan kerana tidak menaikkan harga makanan yang dijual di premis mereka sempena Ramadan kali ini.

“Saya bersama pegawai kementerian kesihatan juga ada bertanya tentang perkara ini kepada beberapa orang awam di bazar ramadan ini dan mereka menyatakan harga masih sama seperti tahun lalu,” katanya. – SabahNewsToday


30 korban gempa bumi, tsunami

JAKARTA: Sekurang-kurangnya 30 maut apabila gempa bumi disusuli tsunami melanda Palu di pulau Sulawesi, Indonesia, semalam.

Angka kematian itu dilaporkan oleh Metro TV yang memetik pihak hospital tempatan.

Dalam video yang dirakamkan malam tadi, doktor Komang Adi Sujendra, berkata 30 penduduk terkorban dan sudah dibawa ke hospital, lokasi beliau bertugas.

Komang berkata, 12 lagi mangsa yang cedera memerlukan pembedahan ortopedik.

Ketika ini, pihak berkuasa berdepan cabaran untuk menyelaras usaha menyelamat kerana gempa bumi berukuran 7.5 magnitud yang melanda semalam, menyebabkan bekalan elektrik di seluruh Palu terputus.

Ia turut menjejaskan sistem komunikasi di Palu dan bandar perikanan Donggala, yang terletak kira-kira 27 kilometer dari pusat gempa.

Walaupun, pihak berkuasa masih belum menyatakan jumlah kematian akibat insiden itu, namun setakat semalam, mereka mengesahkan beberapa mangsa terkorban akibat terperangkap dalam bangunan yang runtuh.


Tokan Dadah Warga Filipina dan penagih dicekup Di Telipok Ria

POLIS Tuaran menahan 14 pengedar dan penagih dadah hasil operasi selama seminggu di sekitar daerah ini yang berakhir semalam.

Dalam operasi bermula 27 Mei lalu, polis turut merampas dadah jenis Methamphetamine atau syabu seberat 16.03 gram bernilai RM2,403.

Ketua Polis Daerah Tuaran, Deputi Superintendan Mohd Hamizi Halim berkata, pihaknya menerima aduan orang awam sebelum sepasukan polis Bahagian Siasatan Jenayah Narkotik (BSJN) Ibu Pejabat Polis Daerah (IPD) Tuaran menjalankan risikan dan serbuan di lokasi berkenaan.

Katanya, polis menahan seorang pengedar warga Filipina yang memiliki 13.66 gram syabu dipercayai untuk dijual kepada pelanggan di perumahan Taman Telipok Ria dan sekitar daerah ini.

“Selain itu, kita turut menahan seramai 13 lagi suspek disyaki penagih dadah.

“Daripada jumlah itu, seramai 10 yang ditahan positif dadah jenis syabu selepas menjalani saringan awal ujian air kencing manakala tiga lagi memiliki dadah jenis syabu,” katanya hari ini.

Mohd Hamizi berkata, semua suspek lelaki yang ditahan berusia 16 tahun sehingga 43 tahun.

“Kes disiasat mengikut Seksyen 12(2) Akta Dadah Berbahaya (ADB) 1952 dan Seksyen 15(1)(a) akta sama.

“Polis memohon kerjasama orang awam untuk terus menyalur sebarang maklumat berkaitan penyalahgunaan dadah untuk menumpaskan sindiket pengedaran dadah di daerah ini,” katanya. – Harian Metro


Zaibo meninggal dunia

BATU PAHAT: Pelakon veteran dan pelawak, Zaibo atau nama sebenarnya, Zainal Ariffin Abd Hamid, 62, meninggal dunia di rumahnya di Rengit, dekat sini kira-kira jam 1.30 tengah hari tadi.

Berita sedih itu dikongsi oleh anak tirinya, Hafiz, dalam laman sosial Facebook (FB) yang mengesahkan Zaibo meninggal dunia akibat kanser esofagus (Esophageal Cancer) tahap empat yang dikesan sejak September lalu.

“Assalamualaikum, saya Hafiz. Mewakili pihak keluarga Zainal Ariffin bin Abd Hamid atau Zaibo ingin memaklumkan bahawa ayah pergi dijemput Illahi pada jam 1.30 tengah hari ini.

“Mohon doa semua agar roh Allahyarham ditempatkan dalam kalangan insan terpilih… Aminn,” katanya.

President Yayasan Kebajikan Artis Malaysia (YKAT), Datuk DJ Dave, turut mengesahkan hal berkenaan.

“Saya diberitahu oleh isteri beliau sendiri, Puan Hawa mengenai berita sedih ini. Zaibo meninggal dunia dan akan dikebumikan di Batu Pahat, Johor selepas Isyak malam ini,” katanya.

Isnin lalu, Zaibo sempat menerima kunjungan Tunku Puteri Johor, Tunku Tun Aminah Sultan Ibrahim bersama suaminya, Dennis Muhammad Abdullah.

Allahyarham dikesan menghidap penyakit kanser esofagus tahap empat pada 27 Ogos lalu dan pernah menjalani rawatan di Hospital Batu Pahat dan Hospital Sungai Buloh (HSB), Selangor selain dirujuk ke Institut Kanser Negara (IKN) Putrajaya.

Allahyarham popular menerusi watak Pak Selamat dalam sitkom, Spanar Jaya, selain turut berlakon filem Anna & the King. – Berita Harian


Kembar Tapi Bukan Kembar

London: Seorang wanita yang memenuhi azam mencari orang lain berwajah seirasnya tanpa disangka menemukannya dengan tiga perempuan lain yang ajaibnya tiada langsung talian kekeluargaan.

Niamh Geaney dari Dublin, Ireland, menemui dua lagi wanita berhampiran ibu negara Ireland itu, malah seorang lagi turut dijumpai di Itali.

“Tidak dapat digambarkan rasa pelik berdepan seseorang yang wajahnya terlalu sama dengan kita. Wajah kami memang seiras, namun personaliti masing-masing terlalu berbeza. Memang ajaib tetapi pada masa sama sangat pelik,” katanya kepada Sunday Night.

Menurutnya, selepas menemui wanita pertama, Karen, dia terbang ke Itali untuk menemui ‘kembar’ kedua, Louisa seterusnya menemui yang ketiga, Irene.

Niamh bukan satu-satunya orang yang menemui ‘kembar seiras’ seperti itu, lapor Mail Online.

Dua lelaki, John Jemison dan Neil Richardson bukan saja berwajah serupa, malah tinggal berdekatan di Essex, United Kingdom.

Richardson berkata, dia mula menyedari sesuatu tidak kena apabila kali pertama berpindah ke pekan Braintree bersama isterinya beberapa tahun lalu kerana penduduk kerap datang kepadanya dan memanggilnya John.

Dia akhirnya menemui John dimaksudkan setahun kemudian apabila secara kebetulan menyertai lawatan bersejarah di sekitar kawasan itu.

Dua lelaki itu kini bersahabat malah bukan saja berwajah serupa sebaliknya turut mempunyai minat dan jalan hidup sama termasuk gemarkan puisi malah kebetulan melamar isteri masing-masing hanya dua minggu selepas mengenali wanita berkenaan, 50 tahun lalu.

Profesor genetik, Tim Spector dari Kolej Kings di London yang mengkaji fenomena digelar ‘doppelganger’ itu berkata, dua rakan berkenaan mungkin mempunyai nenek moyang sama tanpa disedari, malah persamaan mereka adalah 81 peratus, hampir seperti kembar seiras.

Pada masa sama, dia turut melakukan ujian terhadap DNA Niamh serta Irene menjejak susur galur mereka sejak 20,000 tahun lalu, namun dua wanita itu langsung tiada kaitan persaudaraan walaupun persamaan mereka adalah 90 peratus.- Agensi


Anggota Tentera Dan Isteri Maut Kemalangan Di Kota Belud

KOTA BELUD: Suami isteri maut apabila motosikal dinaiki mereka dirempuh sebuah kenderaan di Kilometer 2, Jalan Kota Belud-Tuaran, berhampiran Kampung Lebak Moyoh, di sini, hari ini.

Dalam kejadian kira-kira jam 8.30 pagi itu, John Intap, 38, yang juga seorang anggota tentera meninggal dunia di lokasi kejadian manakala isterinya, Mellin Gisos, 37, meninggal dunia ketika dirawat di wad kecemasan Hospital Kota Belud.

Ketua Polis Daerah Kota Belud, Superintendan Mohd Zaidi Abdullah, berkata siasatan awal mendapati pasangan terbabit yang menaiki motosikal Modenas Kriss sedang dalam perjalanan dari Rumah Keluarga Angkatan Tentera (RKAT) di Kem Paradise menuju ke Kampung Sangkir, Kelawat.

“Sebaik tiba di lokasi, kereta Honda Civic dipandu remaja lelaki berusia 19 tahun dari arah bertentangan dipercayai hilang kawalan sebelum terbabas masuk ke laluan mangsa.

“Kereta itu terus merempuh motosikal menyebabkan penunggangnya tercampak ke dalam parit manakala pembonceng terseret ke lereng bukit,” katanya ketika dihubungi, hari ini.

Mohd Zaidi berkata, pemandu kereta dan seorang penumpang yang juga adik perempuannya berusia 15 tahun hanya mengalami cedera ringan dan dirawat sebagai pesakit luar di Hospital Kota Belud.

“Setakat ini, siasatan mendapati pemandu kereta terbabit tidak mempunyai lesen memandu manakala Lesen Kenderaan Motor (LKM) kenderaan dipandunya juga sudah tamat tempoh sejak 29 April lalu.”

“Proses bedah siasat akan dijalankan bagi mengenal pasti punca kematian sebenar mangsa dan kes disiasat mengikut Seksyen 41(1) Akta Pengangkutan Jalan (APJ) 1987,” katanya


Lelaki Warga Indonesia Dipenjara 4 Bulan Dan Sebat

KOTA KINABALU: Seorang remaja warga Indonesia yang dipercayai terbabit dalam kegiatan pengganas dijatuhi hukuman penjara selama empat bulan dan sebatan kerana memasuki negara ini secara haram.

Hakim Mahkamah Sesyen Azreena Azis memerintahkan Mohd Alif Suhari, 19, menjalani hukuman tersebut selepas tertuduh mengaku bersalah dibawah Seksyen 6(1) (c) Akta Imigresen 1959/1963 yang memperuntukkan denda sehingga RM10,000 atau penjara lima tahun atau kedua-duanya.

Semasa prosiding mahkamah dijalankan, Timbalan Pendakwaraya Nureen Natasha Mohd Raffie memaklumkan mahkamah tertuduh ditahan pada 26 Mei di Kampung Keritan, Keningau.

Tertuduh didapati tidak mempunyai sebarang dokumen pengenalan diri yang sah pada 27 Mei, pukul 10 pagi di Lokap Berpusat Kota Kinabalu.

Dalam pada itu, Mohd Alif yang tidak diwakili peguam memaklumkan mahkamah bahawa beliau sudah menetap di negeri selama lapan bulan lepas dan bekerja sebagai buruh di sebuah ladang sawit. – SabahNewsToday


Anak masih tanya jika bapa balik raya

TINGGAL kira-kira dua minggu saja menjelang Aidilfitri, Nadin Junianti Najiri, balu nelayan yang diculik dan ditembak mati di selatan Filipina April lalu, tidak mampu menyediakan keperluan raya untuk tiga anaknya.

Cuma bergantung terhadap ibu mertuanya, Zuana Laudiato, 54, yang mengambil upah mencuci kain di pusat bandar, Nadin, 25, terpaksa melupakan hasrat untuk membeli pakaian baharu untuk anaknya, Jafran Abdullah berusia setahun, Jefriadin Najun, 5, dan Janneyanti, 7.

Ketika ditemui BH, Nadin berkata, hidup mereka kini ibarat ‘kais pagi makan pagi, kais petang makan petang’ dan beliau tidak mampu menyediakan keperluan anaknya lantaran tidak bekerja kerana menjaga anak yang masih kecil.

Ketika suaminya, Jari Abdullah masih hidup, katanya, tiga anaknya boleh menyambut Aidilfitri dengan baju baharu, selain berpeluang menikmati makanan seperti ‘KFC’.

“Sebelum arwah diculik, dia berjanji untuk bawa anak-anak pergi makan ‘KFC’ apabila pulang dari laut. Bukan saja tidak mampu bawa mereka makan ‘KFC’, baju baharu untuk sambut raya pun saya tidak mampu beli.

“Paling menyedihkan saya apabila anak kedua (Jefriadin) kerap bertanya jika bapanya akan pulang berhari raya. Dia masih tidak dapat terima kenyataan bapanya sudah tiada,” katanya.

Bercerita lebih lanjut, Nadin berkata, Aidilfitri kali ini seperti tiada makna buat mereka sekeluarga selepas kehilangan suami tercinta.

Jika dulu, katanya, suaminya adalah orang yang paling sibuk menjelang dua minggu sebelum Aidilfitri mencari daun kelapa untuk membuat ketupat dan pulut yang menjadi makanan wajib mereka setiap kali menyambut perayaan itu.

“Biarpun sudah lebih sebulan berlalu (selepas pemergian suami), kami masih lagi terasa kehilangannya. Raya ini tidak bermakna buat kami. Kami cuma mampu menziarahi kuburnya pada pagi raya dan sedekahkan al-Fatihah dengan harapan rohnya tenang,” katanya.

Jari adalah nelayan rakyat Malaysia yang ditembak mati penculik pada April lalu selepas lebih empat bulan berada dalam tahanan kumpulan penculik di selatan Filipina.

Nelayan terbabit diculik pada 6 Disember lalu ketika menangkap ikan di perairan Pegasus Reef, Kinabatangan bersama dua rakannya yang juga warga Indonesia.

Sementara itu, Zuana berkata, dengan upah cuma RM30 mencuci pakaian dalam sehari, dia hanya mampu menyediakan makanan mereka seharian.

“Ada juga terima bantuan daripada Persatuan Nelayan Kawasan (PNK) baru-baru ini, namun cuma cukup untuk tampung keperluan seharian. Aidilfitri ini mungkin kami cuma boleh sambut ala kadar saja,” katanya. – Harian Metro


Ditegur Tidak Cuci Piring, Lelaki Tetak Rakan Dipenjara 10 Tahun

LAHAD DATU: Mahkamah Sesyen di sini menjatuhkan hukuman penjara 10 tahun terhadap seorang buruh yang menetak rakannya menggunakan parang kerana berang ditegur tidak mencuci piring selepas makan.

Hakim Zaini Fisher@Fisal menjatuhkan hukuman itu ke atas Bendi Oinmatan, 25, yang mengaku bersalah melakukan perbuatan itu di rumah pekerja Ladang FGV Agri Services pada 30 Julai lalu.

Tertuduh telah didakwa mengikut Seksyen 326 Kanun Keseksaan yang memperuntukkan hukuman penjara 20 tahun dan hendaklah dikenakan denda atau sebat jika sabit kesalahan.

Mengikut pertuduhan, tertuduh dengan sengaja menyebabkan kecederaan terhadap mangsa menggunakan parang yang boleh menyebabkan kematian.

Daripada fakta kes, tertuduh bertindak memasuki bilik rakan serumahnya setelah menegurnya tidak mencuci piring dan mengemasnya selepas makan malam.

Berlaku pergelutan hingga menyebabkan mangsa cedera di bahagian kepala, bahu kiri dan pipi kanan menggunakan parang.

Mangsa yang dibawa penyelia ke klinik di Cenderawasih mendapat rawatan 17 jahitan di kepala, enam di bahu kiri dan satu pipi kanan.

Hakim memerintahkan tertuduh menjalani hukuman mulai tarikh tangkap iaitu tarikh kejadian.


Ketua Menteri Kunjungi Rumah Terbuka Komuniti Cina Di Semporna

SEMPORNA: Meraikan perayaan Tahun Baharu Cina bersama masyarakat berlainan kaum begitu sinonim di Sabah.

Majlis rumah terbuka ahli perniagaan dan pemimpin Cina di Semporna dimeriahkan dengan kehadiran Ketua Menteri, Datuk Seri Panglima Mohd Shafie Apdal.

Kehadiran Mohd Shafie, yang juga Ahli Parlimen Semporna ke rumah terbuka yang diadakan pada hari pertama Tahun Baharu Cina ini memberi keceriaan kepada tuan rumah yang meraikan perayaan berkenaan.

Acara rumah terbuka sebegini dilihat medium terbaik untuk mengeratkan lagi silaturahim masyarakat pelbagai kaum di Sabah.

Petang tadi, Mohd Shafie berkesempatan mengunjungi rumah terbuka Tahun Baharu Cina beberapa pemimpin komuniti Cina dan ahli perniagaan seperti Datuk Ong Hang Seng, Datuk Chua Ching Hua (pemilik Hotel Seafest) dan Lee Ngi Hock.

Pada sebelah malam, Ahli Dewan Undangan Negeri (ADUN) Senallang ini turut menghadiri majlis makan malam bersama Datuk Ang Kian Chong atau lebih dikenali sebagai Uncle Chang yang merupakan penggiat industri pelancongan utama di Semporna.


Warga Indonesia Tahan Lelaki Tempatan Selepas Ragut Pelancong China Di Jalan Gaya, KK

KOTA KINABALU: Tindakan pantas orang awam membantu mangsa ragut yang juga pelancong asing membawa kepada penahanan seorang lelaki tempatan, di Jalan Gaya berhampiran perpustakaan lama, di sini, Jumaat lalu.

Dalam kejadian jam 9 malam itu, wanita warga China berusia 26 tahun dikatakan melalui kawasan berkenaan dipercayai berjalan pulang seorang diri ke hotel penginapannya.

Bagaimanapun, mangsa tiba-tiba didatangi seorang lelaki dari arah belakang sebelum meragut beg tangan miliknya sebelum melarikan diri.

Ketua Polis Daerah Kota Kinabalu Asisten Komisioner Habibi Majinji, berkata mangsa yang terkejut dengan kejadian itu menjerit meminta pertolongan orang awam.

Katanya, kejadian disedari seorang lelaki warga Indonesia berusia 37 tahun yang bertindak mengejar suspek.

“Penjenayah itu kemudiannya berjaya ditahan dan beg mangsa yang mengandungi pasport dan wang tunai itu turut dirampas semula daripada suspek.

“Mangsa diserahkan kepada polis dan kini direman untuk siasatan mengikut Seksyen 392 Kanun Keseksaan kerana merompak dengan cara meragut,” katanya dalam kenyataan hari ini.

Habibi berkata, jika sabit kesalahan, pesalah boleh dijatuhi hukuman penjara maksimum 14 tahun dan hendaklah dikenakan denda atau sebat.

Sehubungan itu, Habibi merakamkan penghargaan kepada orang awam atas keberanian dan kecekapan membantu menahan suspek dalam insiden ini. – Berita Harian


APMM Tahan PTI Cuba Masuk Tawau, Tiga Positif COVID-19

TAWAU, 28 Julai : Tiga daripada lima pendatang tanpa izin warga Indonesia yang ditahan Agensi Penguatkuasaan Maritim Malaysia (APMM) selepas cubaan menyusup masuk ke Tawau malam tadi, didapati positif COVID-19.

Pengarah Zon Maritim Tawau Kepten Maritim V. Siva Kumar berkata lima pendatang haram itu berusia antara 15 hingga 58 tahun yang menaiki sebuah bot penumpang dari arah Indonesia, ditahan pada 11.45 malam di kedudukan dua batu nautika barat daya Tanjung Batu, Tawau.

“Hasil ujian saringan RTK Antigen mendapati tiga pendatang terbabit positif COVID-19 dan Kementerian Kesihatan (KKM) telah mengambil tindakan lanjut, KKM akan menyiasat serta memanggil semua kontak rapat dalam kes ini untuk ujian pengesanan COVID-19.

“Turut ditahan juragan bot warga tempatan berumur 17 tahun yang bertindak agresif dengan memecut laju bot selepas menyedari kehadiran bot peronda APMM hingga hilang kawalan dan bot terbalik, kesemua mereka diselamatkan,” katanya dalam kenyataan hari ini.

Beliau berkata kesemua penumpang gagal mengemukakan sebarang dokumen pengenalan diri dan memberi alasan insiden bot terbalik menyebabkan kesemua dokumen jatuh ke laut.

Dalam pada itu, Siva Kumar berkata tangkapan itu hasil maklumat risikan mengenai bot penumpang tempatan yang menjalankan aktiviti membawa masuk pendatang haram melalui perairan Tawau.

Katanya, pemantauan melalui Op Cegah PATI Selatan COVID-19 oleh bot ronda Maritim Malaysia semalam mengesan bot penumpang tempatan itu yang bergerak dari arah sempadan perairan Indonesia-Malaysia menuju ke Tawau dalam keadaan mencurigakan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengemis ada RM262,000 dalam bank

JAKARTA: Seorang pengemis yang ditahan dalam operasi pihak berkuasa pada Sabtu lalu mengaku memiliki rumah, tanah dan simpanan dalam bank, bernilai hampir setengah juta ringgit malah ketika ditangkap mempunyai Rp695,000 (RM202) dalam poketnya hasil ‘kerja’ pada hari itu.

Ketua Bahagian Ketenteraman Awam, Udhi Harsilo Nugroho yang mengetuai operasi berkata, lelaki dikenali sebagai Legiman, 52, itu ditangkap ketika operasi terhadap pengemis dan gelandangan dilakukan polis sivil di Simpang Lima, Pati, Jawa Tengah, lapor Tribun News.

“Ketika disoal, dia mendakwa memiliki rumah bernilai Rp250 juta (RM73,000), tanah bernilai Rp275 juta (RM80,000), selain simpanan dalam bank berjumlah Rp900 juta (RM262,000),” katanya.

Menurutnya, lelaki itu ditemui dengan Rp695,000 hasil kutipan hari itu.

“Kami menghitung jumlah keseluruhan diraihnya minggu lalu berdasarkan maklumat diberikan dan merumuskan dia menerima sehingga Rp1,043, 000 (RM291) sehari.

“Pada malam tangkapan itu saja dia mendapat Rp695,000, malah katanya itu tidak banyak kerana lazimnya dia mampu mendapat lebih banyak. Namun cuaca hujan menyebabkan tidak ramai orang keluar. Jangan disangka pengemis tidak berwang,” katanya.

Udhi berkata, ada antara pengemis yang ditahan dalam operasi berkenaan mempunyai buku simpanan wang dan kad mesin pengeluaran wang (ATM).

Menurutnya, Legiman dan penduduk di situ diberi peringatan bahawa mengemis dan memberi wang kepada pengemis adalah kesalahan undang-undang.

Selain Legiman, tiga pengemis lain turut ditahan dalam operasi berkenaan malah seorang daripada mereka membawa anak perempuan mengemis bersama, selain ada yang membawa senjata tajam.

Udhi berkata, pihaknya cuma merampas senjata tajam manakala wang hasil kutipan dipulangkan kepada pengemis terbabit sebelum mereka dihantar pulang dengan jaminan tidak akan mengulangi perbuatan berkenaan, lapor Jawa Pos. – Agensi


Al-Sultan Abdullah ‘Belanja’ Petugas Media Makan

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sekali lagi menunjukkan keprihatinan terhadap petugas media apabila mencemar duli turun menyerahkan makanan di pintu 2 Istana Negara, hari ini.

Baginda tiba jam 1.10 tengah hari dan menyerahkan makanan segera, McDonalds kepada petugas media yang ‘berkampung’ sejak pagi tadi bagi membuat liputan berhubung pergolakan politik.

Yang pasti, pemberian jamuan makanan itu melegakan petugas media yang rata-ratanya terpaksa menahan lapar sejak pagi

Yang di-Pertuan Agong bertitah, baginda sangat prihatin terhadap petugas media yang membuat liputan.

“Saya berharap kita akan menemui penyelesaian terbaik untuk negara,” kata baginda.

Semalam, kira-kira 50 petugas media yang bertugas di dua pintu di Istana Negara dijamu makanan segera, ayam goreng KFC oleh pegawai Istana. – Harian Metro


Seramai 485,939 Pengundi Baharu Berusia 18 Tahun Adalah Warga Sabah

KOTA KINABALU : Seramai 485,939 orang daripada 5.7 juta pemilih baharu berumur 18 tahun dari seluruh negara yang telah didaftarkan adalah warga Sabah berdasarkan Daftar Pemilih Tambahan (DPT) pertama diwartakan pada 14 Jan lepas, kata Ketua Menteri Datuk Hajiji Noor.

Beliau berkara pertambahan ini menjadikan jumlah pemilih berdaftar keseluruhan di Sabah meningkat daripada 1,184,415 orang sebelum ini kepada 1,670,354 orang.

Hajiji berkata pertambahan jumlah pemilih ini sudah tentu akan memberikan kesan kepada pertambahan jumlah pemilih di setiap Dewan Undangan Negeri.

“Saya percaya semua wakil rakyat berbesar hati menerima pertambahan jumlah pemilih (berumur 18 tahun) kerana ia telah diluluskan sebulat suara di Dewan Rakyat dan Dewan Negara pada 16 dan 25 Julai 2019 lalu,” katanya pada Sesi Libat Urus Pelaksanaan Umur Kelayakan Mengundi 18 Tahun dan Pendaftaran Pemilih Secara Automatik di sini hari ini.

Teks ucapan beliau dibacakan Speaker DUN Sabah Datuk Kadzim M Yahya.

Hajiji berkata, pertambahan jumlah pengundi ini juga sudah pasti menjadikan tanggungjawab wakil rakyat semakin lebih besar.

“Justeru, saya meminta kepada semua wakil rakyat Gabungan Rakyat Sabah (GRS) agar terus berusaha untuk mendekati pengundi muda di kawasan masing-masing dan perbanyakan aktiviti bersama golongan muda, yang akan memberi manfaat kepada mereka,” tambahnya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Negeri Atas Awan Bukan Cerita Dongeng

JAKARTA: Negeri atas awan nampaknya memang wujud apabila Gunung Luhur di Banten diberi jolokan itu oleh pengunjung malah kini menjadi destinasi pelancongan popular selepas tular di media sosial.

Setiap hujung minggu, Gunung Luhur dibanjiri ribuan pengunjung diumpamakan lautan manusia yang ingin menyaksikan keindahan hamparan awan di atas gunung setinggi 901 meter dari atas paras laut itu.

Bagaimanapun, pengunjung yang ramai tidak mengganggu pemandangan indah berkenaan kerana banyak lokasi untuk melihat kecantikan hamparan awan itu.

Fenomena itu berlaku selepas ada pengunjung berkongsi gambar hamparan awan di media sosial.

Penjaga Gunung Luhur, Sukmadi berkata, lokasi hamparan awan itu ditemui pekerja yang memperbaiki jalan menghubungkan utara dan selatan Lebak pada September tahun lalu.

“Penduduk setempat yang melawat lokasi itu kemudian berkongsi gambar hamparan awan di media sosial,” katanya kepada Kompas.com.

Menurutnya, sejak Jun lalu, jumlah pengunjung mencecah lebih 10,000 orang setiap bulan dan hamparan awan hanya muncul pada waktu pagi.

Kata Sukmadi, ada kalanya Gunung Luhur kelihatan seperti lautan manusia kerana dibanjiri terlalu ramai pengunjung.

“Tempat khas ada disediakan di puncak, namun di sepanjang jalan ke atas juga ada lokasi untuk menikmati pemandangan,” katanya.

Dalam pada itu, Sukmadi berkata, pihak berkuasa akan mendirikan masjid di atas Gunung Luhur untuk kemudahan pengunjung.

“Jangan ke sana untuk membuat maksiat. Suasana pasti bertambah indah dengan laungan azan di puncak Gunung Luhur,” katanya.-Agensi


Semua Sektor Ekonomi Dijangka Dapat Dibuka Seawal Akhir Oktober

KUALA LUMPUR: Perdana Menteri Muhyiddin Yassin menjangkakan semua sektor ekonomi akan dapat dibuka seawal akhir Oktober, iaitu apabila negara memasuki Fasa IV Pelan Pemulihan Negara.

Beliau berkata negara akan beralih ke Fasa IV apabila berjaya mencapai purata kes harian Covid-19 menurun ke paras bawah 500 kes; Sistem kesihatan awam berada di paras selamat; dan 60% penduduk lengkap dos suntikan vaksin.

“Berdasarkan unjuran pelaksanaan Program Imunisasi Covid-19 Kebangsaan, peralihan ini dijangka dapat dilaksanakan seawal akhir bulan Oktober,” katanya ketika mengumumkan Pelan Pemulihan Negara.

Muhyiddin berkata strategi Pelan Pemulihan Negara ini merangkumi empat fasa, melibatkan pelan peralihan fasa Perintah Kawalan Pergerakan secara berperingkat.

Mengikut pelan ini, negara sekarang dalam Fasa I.

Beliau berkata dalam fasa terakhir itu “kita seboleh mungkin dapat kembali semula kepada norma kehidupan seharian”.

“Semua sektor ekonomi akan dibuka, lebih banyak aktiviti sosial akan dibenarkan, perjalanan rentas negeri dibolehkan dan pelancongan domestik juga akan dibuka tertakluk kepada SOP yang ketat,” katanya.

Muhyiddin berkata Fasa IV dapat dilaksanakan apabila program vaksinasi mencapai tahap imuniti kelompok selewatnya pada akhir tahun ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga Mangsa Culik Abu Sayyaf Diselamatkan

KOTA KINABALU: Tiga mangsa culik kumpulan Abu Sayyaf yang dilaporkan berlaku di Perairan Pulau Tambisan, Sandakan, di sini, tahun lalu, berjaya diselamatkan polis Filipina, semalam.

Dalam kejadian kira-kira 4.30 petang itu, ketiga-tiga warga Indonesia terbabit diselamatkan selepas bot yang dinaiki mereka bersama seorang ahli Abu Sayyaf di Selatan perairan Pulau Tawi-Tawi berkenaan dikatakan mengalami kebocoran.

Difahamkan, pasukan polis Filipina yang menerima panggilan kecemasan itu terus melancarkan operasi menyelamat sebelum membawa keempat-empat mangsa ke pangkalan pihak berkuasa negara jiran berkenaan.

Menurut sumber, hasil siasatan yang dijalankan polis Filipina mendapati salah seorang daripada mangsa yang diselamatkan sebenarnya adalah ahli kumpulan Abu Sayyaf.

Siasatan mendapati, tiga warga Indonesia terbabit adalah antara lapan mangsa culik yang dilakukan tujuh lelaki bersenjata pada 15 Januari 2020.

Bagaimanapun, tiga daripada mereka dilepaskan tanpa diketahui puncanya manakala seorang lagi mangsa terbunuh ketika kejadian berbalas tembakan dengan tentera Filipina.

Sementara itu, Pesuruhjaya Polis Sabah Datuk Hazani Ghazali ketika dihubungi mengesahkan insiden berkenaan. – HMetro